Inskripsi Sukhothai II : Inspirasi Tertubuhnya Kerajaan Sukothai Dalam Sejarah

Kerajaan Sukhothai dikenali juga sebagai Sukhodaya yang membawa maksud ‘Dawn of Happiness’ atau ‘Di Ambang Kebahagian’

Seperti yang kita sedia maklum, Kerajaan Sukhothai ini dianggap sebagai kerajaan ‘rasmi’ pertama dalam sejarah negara bangsa Thailand. Sebelum wujudnya kerajaan ini sebenarnya sudah ada kerajaan lain seperti Lavo, Khmer dan Dvaravati, juga Tambralingga di bahagian Selatan. Namun, Sukhothai yang diasaskan oleh bangsa Tai yang berasal dari Selatan China ini lebih mesra dengan sejarah Thailand moden, walhal, Bangsa Khmer, Mon dan Melayu lebih dahulu menguasai tanah besar ini sebelum kedatangan bangsa Tai.

Artikel ini akan membincangkan perihal penubuhan Kerajaan Sukhothai berasaskan Inskripsi Sukhothai II yang dikaji oleh George Coedes, sejarawan Perancis yang pernah menjawat jawatan Direktor, Vajirañāna National Library of Thailand.

Sebelum wujudnya Kerajaan Sukhothai, tanah di bahagian tengah bumi Siam ini dikuasai oleh raja-raja Khmer. Dua tokoh yang disebut di dalam inskripsi ini, yang bertanggungjawab menubuhkan Kerajaan Sukhothai ialah Phō Khun Bāng Klāng Thāo dan Phō Khun Phā Mu’ang Chao Mu’ang (daerah) Rāt. Bagaimana permulaannya bangsa Tai dapat membina kekuatan ketenteraan yang besar adalah suatu misteri. Namun, ianya bukanlah rahsia bahawa bangsa Tai ini telah berhijrah ke Selatan dari China sejak sekian lama.

Siapakah mereka berdua ini? Phō Khun Bāng Klāng Thāo juga dikenali sebagai Sri Indrāditya (kemudian harinya). Beliau adalah raja agung pertama Sukhothai dan juga ayah kepada Raja Rām Khamhēng yang terkenal.

Phō Khun Phā Mu’ang Chao Mu’ang Rāt pula diyakini sebagai datuk kepada Mahāthera Sri Sradhārājcūlāmūnī seperti yang terdapat di dalam Inskripsi Ngām Mu’ang dan Bān Mu’ang (Penjaga Kota). Kedudukan Mu’ang Rat ini tidak dapat dikenalpasti secara tepat, tetapi Coedes berpendapat ianya terletak di sebelah Timur Sukhothai, berdekatan dengan dua lagi penempatan iaitu Sakhā dan Lombāchāi.

Bolehlah dikatakan bahawa Phō Khun Phā Mu’ang adalah raja (chao) bagi Mu’ang Rat manakala Phō Khun Bāng Klāng Thāo belum lagi menjadi raja.

Menurut Inskripsi Sukhothai II, Phō Khun Bāng Klāng Thāo telah menakluk Mu’ang Sri Sajjanālaya (Si Satchanalai), manakala pada masa yang sama Phō Khun Phā Mu’ang telah menggerakkan tenteranya untuk menghadapi Khlõn Lāmphong yang dianggap Coedes sebagai panglima perang Khamen atau Khmer.

Berdasarkan catatan ini bolehlah disimpulkan bahawa wilayah asal Sukhothai tertakluk di bawah Raja Khmer. Oleh kerana itulah Khlõn Lāmphong menyerang Mu’ang (daerah) Rat yang kini di bawah kuasa pemberontak berbangsa Tai.

Seterusnya catatan pada inskripsi tersebut menyatakan bahawa Phō Khun Bāng Klāng Thāo bergabung dengan tentera Phō Khun Phā Mu’ang, dan kedua-dua panglima perang bangsa Tai ini menaiki gajah menuju ke medan perang, menanti ketibaan Khlõn Lāmphong.

Maka, berlakulah pertempuran di antara Phō Khun Bāng Klāng Thāo dan panglima perang Khmer iaitu Khlõn Lāmphong. Keputusannya? panglima Tai berjaya mengalahkan panglima Khmer. Dengan kejayaan ini, Phō Khun Phā Mu’ang yang sedia menanti hasil pertempuran kedua panglima tadi berjaya memasuki Sukhodaya tanpa halangan daripada tentera Khmer.

Walaupun Phō Khun Bāng Klāng Thāo adalah sekutu Phō Khun Phā Mu’ang, beliau tidak mempercayai Phō Khun Phā Mu’ang 100%. Hanya setelah Phō Khun Phā Mu’ang meninggalkan Sukhothai barulah Phō Khun Bāng Klāng Thāo memasuki kota Sukhodaya.

Mengapa Phō Khun Phā Mu’ang mahu meninggalkan Sukhothai yang baru ditakluknya? Ini kerana Mu’ang Sukhothai ini telah dijanjikan untuk menjadi hak milik Phō Khun Bāng Klāng Thāo. Perlu diingat bahawa Phō Khun Phā Mu’ang sudah menjadi raja di Mu’ang Rat.

Sukhodaya kini berada di dalam genggaman Phō Khun Bāng Klāng Thāo. Namun, bagaimana Phō Khun Bāng Klāng Thāo dikenali sebagai Raja Sri Indrāditya?

Untuk menjadi raja, Phō Khun Bāng Klāng Thāo mestilah ditabalkan oleh seorang raja yang berdaulat dan diiktiraf. Ini tidaklah menjadi masalah besar kerana temannya, Phō Khun Phā Mu’ang adalah seorang raja yang diiktiraf dan ditabalkan untuk menjadi penguasa Mu’ang Rat oleh raja Khmer yang menggelar dirinya sebagai God (phi fā) Raja Mu’ang Sri Sodharapura. Malah, beliau dinikahkan dengan anak Raja Mu’ang Sri Sodharapura ini iaitu Nāng Sikharamahādevi dan dihadiahkan juga sebilah pedang Jaiyaśri.

Atas kuasa dan daulat inilah Phō Khun Phā Mu’ang menabalkan (abisheka) Phō Khun Bāng Klāng Thāo sebagai Chao atau Raja Mu’ang Sukhodaya dengan nama Sri Indrapatīndrāditya dan gelar Kamratēng Añ Phā Mu’ang.

Kini Sri Indrāditya telah menjadi raja Sukhothai yang pertama, tetapi apakah hubungkait di antara kedaulatan takhta kerajaan bangsa Tai ini dengan Khmer? Siapakah sebenarnya God (phi fā) Raja Mu’ang Sri Sodharapura? Apakah kuasa yang ada pada beliau?

Sri Sodharapura terletak di Cambodia dan nama Sri Sodharapura ini ada disebut di dalam beberapa catatan kuno seperti Cambodian Annals. Gelar God (tuhan/deva/phi fā) pula selalu digunakan oleh raja-raja Khmer sebagai manifestasi kekuasaan yang tiada sempadan.

Gelar Kamratēng juga adalah gelaran yang sinonim dengan Kerajaan Khmer. Gelaran ini hanya boleh diberikan oleh seorang raja, dengan penggunakan kata ‘brah pāda’. Kemenangan ke atas Khlõn Lāmphong, si pahlawan Khmer sudah pasti membuatkan Phō Khun Phā Mu’ang merasakan dirinya raja yang bebas dan berdaulat (suzerainty) daripada cengkaman Kerajaan Khmer.

Mengikut catatan China, pada tahun 1294 Masihi, satu rombongan dari Sien (Sukhodaya) ada melawat negara itu. Gelar Kam-mou-ting atau Kamratēng yang merujuk kepada Rām Khamhēng juga ada tercatat.

Inskripsi Sukhothai II juga mencatat bahawa setelah segalanya selesai. seluruh tentera Sri Indrāditya dan Phō Khun Phā Mu’ang dibubarkan, lalu pulang ke kampung halaman, ke pangkuan keluarga masing-masing.

Begitulah kisah pembentukan Kerajaan Sukhodaya atau Sukhothai dan perkaitannya dengan Kerajaan Khmer.

Rujukan:

1. Sukhothai, Its History, Culture and Art, Betty Gosling, 1991, Oxford University Press

2. The Origins Of The Sukhodhaya Dynasty, George Coedes


Kenapa Pasukan Bola Sepak UK Main Asing-Asing?

Salah satu sebab England, Scotland, Wales & Northern Ireland main bola sepak secara asing-asing ialah sejarah pembentukan negara United Kingdom itu sendiri.

Walaupun atas nama “United”, tapi hakikatnya tak ada “sense of unity” di kalangan 4 entiti ini.

Asalnya di England, Scotland, Wales dan Northern Ireland ada banyak kerajaan.

Orang England berasal dari rumpun bangsa “Anglo-Saxon”, manakala orang Scotland, Wales dan Ireland adalah peribumi berumpun “Celtic”.

Anglo-Saxon adalah pendatang dari utara Jerman (sebab tu Bahasa Inggeris banyak sama dengan Jerman) yang terdiri daripada Angle, Saxon & Jute.

Angle mendirikan kerajaan East Anglia, Mercia, Northumbria. Saxon membina Essex, Sussex, Wessex. Jute membina Kent.

Pada 927, Wessex menyatukan semua jadi Kingdom of England.

Walaupun Wessex tu Saxon, raja Wessex pilih nama “England (England bermaksud Angle-land). Mungkin dia rasa nama Saxland agak kelakar.

No lah, tu taktik elak pemberontakan (supaya Saxon tak dilihat mendominasi Angle).

England mula meluaskan kuasamu dengan men.aklu.k Wales pada 1283. Bermula 1500an, England menjajah Ireland, membina penempatan terutamanya di belah utara.

England dan Scotland pula kejap p.era.ng kejap berbaik. Kalau berbaik, mereka saling mengahwinkan putera/puteri mereka.

Pada 1603, Ratu England iaitu Elizabeth I telah mewariskan takhta England kepada James Stuart, raja Scotland.

Sebab Elizabeth tak kahwin, tak ada anak, dan James adalah kerabat terdekat dari segi pertalian darah (mak James adalah sepupu Elizabeth).

Walaupun James memerintah kedua-dua England dan Scotland, dua negara masih dianggap berasingan. Di England dia adalah James I, di Scotland dia adalah James VI.

Pada tahun 1707, Act of Union diluluskan dan menyatukan England dan Scotland jadi sebuah “Kingdom of Great Britain”.

Kemudian pada 1801, Great Britain bergabung lagi dengan Ireland yang berada di bawah kuasa England, maka jadilah “United Kingdom of Great Britain and Ireland”.

Bendera UK itu adalah hasil gabungan corak bendera England, Scotland dan Ireland.

Walaupun dijadikan sebuah negara, Scotland dan Ireland masing-masing tak puas hati dengan penggabungan ini sebab diorang anggap politik dan ekonomi didominasi oleh orang England, dan diorang dianaktirikan.

Malah Wales pun terpengaruh dan timbul rasa nak merdeka dari England.

Jadi sepanjang abad ke-19 (1800-1899), Scotland, Ireland dan Wales masing-masing menuntut “home rule” iaitu autonomi (kuasa untuk buat undang-undang sendiri).

Di waktu inilah banyak institusi ditubuhkan bagi menggambarkan aspirasi “home rule”, termasuk persatuan bola sepak (FA) Scotland (1873), Wales (1876), Ireland (1880). Semua tak nak join FA England (ditubuhkan 1863).

Pernah ada usaha untuk menyatukan semua pasukan menjadi satu persatuan/pasukan kebangsaan, tapi kejap on kejap off, dan hanya untuk Olimpik.

Scotland, Wales & Ireland anggap FA mereka adalah lambang identiti kebangsaan mereka. Jadi tak boleh dibubarkan jadi satu pasukan.

Pada 1919-1921, Ireland memberontak. UK dah exhausted dalam WW1 (1914-1918), so terpaksa bagi Ireland merdeka.

Tapi utara Ireland kekal dalam UK sebab majoriti penduduknya adalah penjajah dari Britain yang beragama Protestan (berbeza dengan peribumi Ireland yang Katolik).

Maka nama UK berubah jadi “United Kingdom of Great Britain and Northern Ireland”.

Scotland dan Wales tak dapat merdeka, tapi kerajaan di London bersetuju kepada “devolution” iaitu penurunan kuasa melalui penciptaan parlimen Scotland dan Wales pada tahun 1999.

Akibat Brexit (UK keluar EU), hubungan antara England dan Scotland/Northern Ireland jadi semakin teruk sebab yang nak Brexit ni orang England dan Wales (majoriti masih pro-union). Orang Scotland dan Northern Ireland anggap orang England tak hormati hak mereka.

Scotland tuntut supaya referendum kemerdekaan diadakan sekali lagi. Semasa referendum 2014, 55% memilih untuk kekal dalam UK. Tapi waktu tu tak ada Brexit.

Di N. Ireland, Sinn Féin yang pro-merdeka dan bergabung dengan Ireland dilihat ada peluang memenangi PRU NI tahun 2022.

Mungkin pada masa depan, inilah peta politik British Isles.

Maka agak ironik bagi sebuah empayar yang terkenal dengan taktik “pecah & perintah” akhirnya berpecah atas semangat kebangsaan dalam negara sendiri.


Misteri Syiling Emas Separa Sfera Berusia 2,000 Tahun

Pada tahun 2017, kumpulan ahli arkeologi menemui 41 keping syiling emas yang berbentuk separa sfera di timur laut Jerman iaitu wilayah Brandenburg berdekatan ibu kota Berlin. Dalam laporan dari laman web Live Science, kepingan syiling emas ini mempunyai nama yang unik iaitu ‘cawan pelangi’.

Penemuan ini kemudian dibentang dan syilingnya dipamerkan dalam sidang media oleh Menteri Sains, Penyelidikan, dan budaya Brandenburg iaitu Manja Schüle, bersama ahli arkeologi bernama Profesor Dr. Franz Schooler, ahli numismatik (mengkaji mata wang) iaitu Marjanko Pilekic, dan Wofgang Herkt iaitu ahli arkeologi amatur yang pertama menemui syiling emas ini.

Herkt adalah ahli arkeologi sukarela yang bertugas di muzium Brandenburg State Office for the Preservation of Monuments and Archeological State Museum (BLDAM). Beliau menemui kepingan syiling emas aneh ini berdekatan kampung Baitz setelah mendapatkan kebenaran dari tuan rumah untuk melakukan pencarian.

Pada awal pemerhatian, Herkt anggap bahawa syiling ciptaan orang Celt ini adalah penutup botol arak. Setelah menemui 10 lagi keping syiling ini, beliau kemudian laporkan kepada BLDAM, kemudian ahli arkeologi lain menemui lagi 30 keping syiling berdekatan lokasi penemuan Herkt.

Beliau berkata, penemuan ini adalah yang pertama dalam seumur hidup. Perasaan sebegini amat bagus kerana dapat menyertai penyelidikan demi membongkar sejarah wilayahnya.

Sebenarnya kepingan syiling emas bernama Cawan Pelangi ini berkaitan dengan kisah lagenda orang dahulu kala. Menurut Marjanko Pilekic iaitu ahli numismatik yang ikut serta dalam sidang media, Cawan Pelangi ditemui ketika pelangi menyentuh permukaan Bumi.

Pilekic menambah lagi bahawa terdapat kisah lagenda di mana Cawan Pelangi dikatakan turun dari langit. Sesiapa yang menemuinya akan mendapat nasib baik dan jadikannya sebagai objek penyembuhan.

Pilekic ceritakan bahawa penciptaan syiling logam bermula antara tahun 125 dan 30 SM, ketika ini berlaku fasa akhir Zaman Besi di mana budaya Celtic La Tene mendominasi barat Eropah. Budaya ini berkembang di Perancis, England, Belgium, Switzerland, Austria, selatan Jerman, dan Republik Czech antara 450 SM dan abad pertama SM.

Jika benar apa yang Pilekic katakan, sudah semestinya kepingan syiling banyak ditemui di selatan Jerman. Penemuan yang berlaku di timur laut Jerman ini mengelirukan saintis kerana tidak ada rekod tentang penempatan orang Celt di Brandenburg atau kawasan berdekatan. Berkemungkinan kepingan syiling ini lebih kepada bukti hubungan dagangan orang Celt pada fasa akhir Zaman Besi sebelum invasi tentera Rom.

Syiling-syiling emas ini ternyata tidak mempunyai sebarang corak pada permukaannya. Kata Pilekic, ini adalah penemuan emas yang jarang berlaku di Brandenburg, namun tidak sangka bahawa penemuan ini adalah syiling emas Celt. Penggalian harus dijalankan lebih kerap lagi supaya misteri syiling emas dapat dibongkar.

Terdapat mitos popular tentang syiling emas ini iaitu orang Celt berdagang dengan menggunakan sistem barter saja dan tidak menggunakan syiling. Namun pengkaji masih tidak jelas akan sistem amalan perdagangan dan sistem kewangan dalam era budaya Celtic La Tene. Yang diketahui adalah syiling emas banyak digunakan dari syiling perak.

Dari fakta ini dapat dijelaskan sebahagian dari misteri syiling emas Celt ini. Selepas invasi tentera Rom, syiling perak dan gangsa menjadi mata wang baru.

RUJUKAN:

Sahir. 14 January 2022. Rare Hoard of 2000-year-old Curved Celtic Gold Coins Found in Germany. Ancient Origins.


Pelita Raya – Metafor Cahaya Kekasih

Bulan Ramadan sudah hampir ke penghujungnya. Rata-rata masjid dipenuhi dengan manusia berpusu-pusu berlumba mengejar fadhilat malam-malam akhir Ramadan. Jalan-jalan di kota pula sesak dengan mereka yang mencari kelengkapan untuk persiapan menyambut hari raya. Selain baju raya, ketupat dan juga rendang, salah satu simbolik bagi perayaan hari raya aidilfitri di Malaysia, Singapura dan Selatan Thailand khususnya adalah Pelita Raya. Namun tahukah kita falsafah di sebalik pemasangan pelita?

Di semenanjung Malaysia ia dikenali sebagai pelita, panjut atau dikenali juga sebagai lampu colok. Manakala di Sarawak ia dipanggil tuntung. Lazimnya pelita raya mula dipasang seminggu sebelum Aidilfitri atau lebih dikenali sebagai malam tujuh likur. Pada asalnya budaya memasang pelita dilakukan oleh ketua-ketua kampung, penghulu atau orang-orang kanan penghulu sebagai isyarat menjelang Syawal atau menjelang Ramadan. Penduduk Tanah Melayu pada ketika itu bergantung kepada penghulu kampung untuk mendapatkan informasi dari istana termasuk juga tarikh bagi menyambut Hari Raya Aidilfitri.

Manakala di Timur Tengah, budaya memasang pelita berwarna-warni atau dikenali sebagai “fanous” ketika menjelang Ramadan dikaitkan dengan sejarah Mesir Purba iaitu pada 358 M semasa era pemerintahan Dinasti Fatimah apabila Khalifah Al-Mu’izz li-Dinallah tiba di kota Mesir pada malam 15 Ramadan dan penduduk Mesir pada ketika itu meyambutnya dengan menyalakan lampu pelita.

Di sebalik cahaya pelita raya yang menjadi penyeri malam-malam menjelang raya, tersingkap sebuah falsafah tentang pelita yang menjadikan simbol hari raya dan Ramadan ini lebih ikonik melambangkan keindahan jiwa Islam itu sendiri.

Firman Allah di dalam Surah An-Nur ayat 35:

الله نور السماوات والأرض مثل نوره كمشكاة فيها مصباح المصباح في زجاجة الزجاجة كأنها كوكب دري يوقد من شجرة مباركة زيتونة لا شرقية ولا غربية يكاد زيتها يضيء ولو لم تمسسه نار نور على نور يهدي الله لنوره من يشاء ويضرب الله الأمثال للناس والله بكل شيء عليم

“Allah adalah cahaya langit dan bumi. Perumpamaan cahaya Allah adalah ibarat misykat yang di dalamnya terdapat pelita besar. Pelita itu di dalam kaca, dan kaca misykat itu bagaikan bintang yang bercahaya, seperti mutiara, yang dinyalakan dengan minyak dari pohon yang banyak berkahnya, (yaitu) pohon zaitun yang tumbuh tidak di sebelah timur sesuatu, juga tidak di sebelah barat (nya). Yang minyaknya (saja) nyaris menerangi, walaupun tidak disentuh oleh api. Cahaya itu di atas segala cahaya. Allah membimbing kepada cahaya-Nya bagi siapa saja yang Dia kehendaki, dan membuat perumpamaan kepada manusia, dan Allah Maha Mengetahui segala sesuatu.”

Di dalam kitab Misykat al-Anwar, tokoh falsafah islam al-Imam al-Ghazali menjelaskan cahaya yang dimaksudkan dalam ayat tersebut adalah cahaya yang hakiki, iaitu Allah SWT. Imam Al-Ghazali menegaskan untuk memperoleh kedekatan dengan Allah seseorang haruslah mempunyai hati yang bening.

“Sesungguhnya dalam diri manusia itu terdapat segumpal daging, jika ia baik maka baiklah seluruh jasad, jika ia buruk maka buruklah seluruh jasad, dan segumpal daging tersebut ialah hati. (HR,Bukhari)

Imam Ghazali di dalam Ihya Ulumuddin mengumpamakan hati manusia ibarat cermin. Cermin yang bersih, selalu digilap dan dibersihkan akan dapat memantulkan cahaya tetapi tidak cermin yang dibiarkan usang dan berdebu. Manusia yang berhati bening akan dianugerahi pandangan bashirah (pandangan hati) yang selalu menuntunnya berbuat kebaikan.

Lampu pelita menyala kerana sumbunya yang menyala, sumbu pula menyala kerana minyak yang membasahi sumbu. Pelita yang berisi minyak tanpa sumbu tidak akan menyala manakala pelita bersumbu tanpa minyak adalah sia-sia.

Ini adalah simbolik jalan menuju Allah melalui Syariat, Tariqat, Hakikat dan Makrifat. Suatu disiplin ilmu yang ditetapkan para ulama terdahulu untuk perjalanan memerangi hawa nafsu dan mencapai kedekatan dengan Sang Pencipta.  Syariat tanpa Hakikat adalah fasik dan Hakikat tanpa Syariat adalah zindiq. Jasad Pelita itu syariatnya, minyak itu hakikatnya, sumbu itu Tariqat (jalan), manakala nyalaan cahaya itu Makrifatnya.

Hati manusia adalah seperti sebuah lampu minyak tanah, dimana di dalam lampu tersebut terdapat cahaya yang kudus lagi mulia, tetapi semakin lama dimakan usia lampu tersebut semakin malap kerana debu-debu asap yang menebal di dinding-dinding kaca lampu tersebut.

Maka kedatangan Ramadan adalah untuk menyucikan “debu-debu” yang mengotori dinding-dinding di cermin hati. Sifat-sifat mazmumah, nafsu kebinatangan yang bermaharajalela di hati ditundukkan di bulan Ramadhan dengan ibadah-ibadah puasa, solat-solat sunat, tadarus, zikir serta adab sepanjang menjalani ibadah puasa.

Sesudah puas digilap dan disental segala debu-debu dosa, maka kini bercahayalah semula pelita yang dimaksudkan. Maka tiba Syawal bagi meraikan jiwa-jiwa yang bercahaya dan terang bak nirmala selayak fitrah penciptaannya, maka disambut Hari Raya Idul “Fitr” yang bermaksud Hari Raya Fitrah. Selesai sudah proses penyucian jiwa (tazkiyah al-nafs).

Jika kamu berasa jengkel dengan setiap gesekan,

Bagaimana cerminmu akan berkilauan?

-Mevlana Rumi

Di pengakhiran tulisan ini ayuh kami dendangkan buat pembaca lagu raya yang terkenal dari penyanyi berjiwa sufi tanahair, Dato’ M.Nasir.

Suara tangis yang kau dengar

Memecah hari kudus ini

Adalah aku

Mengenang Pemilikku

Kita pohon kemenangan

Meroboh kota keakuan

Ini saatnya

Yang kunanti-nanti

Mereka yang dilanda derita

Redhalah harimu kan tiba

Cahaya kekasih yang benar

Menghapus segala api kemarahan

Salam dunia

Salam semua

Salam Hari Raya

Bersinar akhirnya

Salam dunia

Salam semua

Salam Hari Raya

Bersinar akhirnya

Inilah hari kita

Tiada lagi rasa ketakutan

Rujukan:


Makam Cao Cao Ditemui Selepas 1800 Tahun Pencarian

“Aku lebih rela membelakangi dunia daripada dunia membelakangi aku.”

Itulah kata-kata keramat yang dilontarkan oleh seorang tokoh terkemuka di zaman Tiga Kerajaan Cina (220-280 Masehi) bernama Cao Cao (155-220M) sebaik sahaja membunuh seluruh keluarga bapa angkatnya – jika menurut drama Hong Kong tahun 2010.

Setahun (atau dua tahun) sebelum penyiaran drama sejarah itu, pekerja-pekerja di relau penghasil batu-bata yang berlokasi di Kampung Xigaoxue menemui sebuah tapak yang berkeluasan 740 meter persegi dipercayai merupakan makam persemadian Cao Cao. Tapak ini ditemukan semasa mereka sedang mengorek lumpur untuk digunakan bagi membuat batu-bata. Pihak berkuasa dari Daerah Anyang, wilayah Henan, Cina ditambah maklum tentang penemuan tersebut apabila menerima sebuah tablet batu yang padanya terukir inskripsi berbunyi “Raja Wu dari Wei”, iaitu gelaran yang disandang oleh Cao Cao pada zaman kepenguasaannya di penghujung era Dinasti Han Timur (25-220M) .

Dari semasa ke semasa, kerja-kerja ekskavasi dijalankan di tapak berusia 1800 tahun itu. Usaha penggalian semakin giat digerakkan pada tahun 2016 dan 2017 oleh pakar-pakar dari Institusi Warisan Budaya dan Arkeologi Wilayah Henan.

Menurut laporan yang dikeluarkan oleh media South China Morning Post, penemuan tersebut melibatkan sebuah kompleks makam diraja bersaiz besar dengan dipisahkan kepada dua buah ruangan dan sebuah terowong bawah tanah. Ditemukan di ruang permakaman utama adalah tiga jasad yang terdiri daripada seorang lelaki dewasa, dipercayai mati ketika berusia 60 tahun, dan dua jasad wanita yang masing-masing diperkirakan meninggal dunia ketika berusia 20 hingga 50 tahun.

Pakar-pakar arkeologis yang diketuai oleh Zhou Ligang juga menjumpai kira-kira 250 buah artifak purba – emas, perak, tembikar, lukisan suasana hidup di zaman Cao Cao, pedang, sarung pedang dan 59 buah plat batu berukir serta sejumlah lembaran. Penemuan paling penting dalam ekspedisi arkeologi ini sudah tentu adalah tablet yang tercantum pada 8 buah senjata yang padanya tertulis inskripsi “Inilah barangan yang digunakan oleh Raja Wu dari Wei”.

Tablet-tablet yang menyebutkan nama Cao Cao ini menjadi bukti kuat bagi mengukuhkan lagi dakwaan bahawa pemakaman tersebut adalah milik tokoh terbilang dari Cina itu. Keadaan ini sekaligus mengubah pandangan Institusi Warisan Budaya dan Arkeologi Henan apabila pada tahun lepas, mereka secara umum mewar-warkan tapak tersebut sebagai pemakaman Cao Cao di mana sebelum itu, mereka agak ragu-ragu untuk menyatakan sedemikian.

Kata Zhou Ligang, anggaran umur terakhir jasad lelaki yang ditemukan di ruang utama pemakaman tersebut bersesuaian dengan usia Cao Cao semasa menghembuskan nafas terakhir, iaitu sekitar 60an (atau lebih tepat, 64-65 tahun). Pun begitu, keadaan bagi kedua-dua jasad wanita di ruang makam itu tidak dapat dikenal pasti secara jelas.

Menurut catatan sejarah, Cao Cao dipercayai disemadikan bersama isterinya. Namun, usia kemangkatan isterinya adalah 70 tahun yang mana angka tersebut bercanggah dengan anggaran umur terakhir kedua-kedua jasad wanita di makam itu (20-50 tahun). Justeru itu, identiti kedua-dua jasad tersebut masih lagi cuba dikenal pasti walaupun kebanyakan penulis mengandaikan keduanya adalah isteri dan hamba Cao Cao.

Di sebuah lagi ruang di pemakaman tersebut yang saiznya lebih kecil, turut ditemukan tinggalan jasad seorang lelaki yang diyakini milik putera sulung Cao Cao, iaitu Cao Ang. Cao Ang adalah seorang panglima tentera yang terkenal gagah dan terkorban di usia muda, sekitar 20 tahun di dalam Pertempuran Wancheng. Pakar yang bertanggungjawab memberikan identiti kepada jasad tersebut adalah seorang lagi penyelidik dari institusi sama, bernama Pan Weibin.

Penemuan ini dianggap begitu signifikan bagi seluruh lapisan masyarakat di negara Cina. Selain berupaya menghidupkan dengan lebih giat sejarah seputar zaman Tiga Kerajaan yang sedia maklum amat epik, penemuan ini turut berhasil membongkar misteri lokasi makam Cao Cao yang tersimpan rapi selama 1800 tahun bermula dari tahun 220 Masehi sehinggalah kurun ke-21M.

Hal ini kerana menurut catatan sejarah dan epik legenda seperti novel klasik abad ke-14 berjudul The Romance of the Three Kingdoms, Cao Cao dikisahkan telah membuat perancangan yang begitu rapi untuk merahsiakan jasad dan makamnya. Menerusi wasiatnya, Cao Cao berpesan supaya makamnya jangan sampai diketahui. Untuk itu, legenda mengisahkan betapa Cao Cao mengarahkan agar 72 buah keranda dihasil dan dihantar ke 72 buah tapak pemakaman yang berbeza-beza di hari pengebumiannya. Kemudian, kesemua pembawa keranda itu dibunuh agar lokasi setiap makam itu tidak dibocorkan.

Menurut Zhou Ligang, penemuan yang mereka lakukan mendapati bahawa wasiat tersebut pada awalnya tidak dipatuhi oleh pewaris Cao Cao, iaitu Cao Pi. Putera Cao Pi enggan membiarkan makam bapanya, si Cao Cao si tokoh yang terbilang masyhur itu kekal rahsia dan tersembunyi daripada pengetahuan umum. Untuk itu, beliau pun membina sebuah pemakaman yang besar demi memuliakan dan menghormati bapanya.

Namun beberapa tempoh kemudian, kata pakar, Cao Pi mengarahkan agar pembinaan tersebut diroboh dan diratakan kerana khuatir ia akan dibongkar dan dijarah oleh musuh-musuh Cao Cao. Oleh kerana itu, Zhou Ligang dan pasukannya langsung tidak menemukan sebarang puing runtuhan berskala besar pada pemakaman tersebut.

“Ini bermaksud bahawa proses menghancurkan pemakaman ini bukanlah suatu tindakan yang bermotif pembalasan dendam, sebaliknya ia dilakukan secara terancang dan berniat,” jelas Zhou Ligang. Tambahnya lagi, “Jika binaan ini diruntuhkan oleh musuh Cao Cao, sudah tentulah kita dapat menemukan timbunan puing-puing runtuhan. Namun hakikatnya, makam ini tidak ditemukan dalam keadaan sebegitu.”

Belakangan ini pada 9 Julai 2019, diadakan pameran ‘Tiga Kerajaan – Menyingkap Kisah Bersejarah’ di Muzium Negara Tokyo, Jepun bersempena ulangtahun ke-40 Persetujuan Pertukaran Budaya Jepun-China. Pameran ini melibatkan relik dari lebih 50 institusi kebudayaan di Cina, antaranya patung Guan Yu berketinggian 1.72 meter dan termasuklah relik-relik dari pemakaman Cao Cao ini.

Malah menurut Institusi Warisan Budaya dan Arkeologi Henan, sebuah muzium khusus yang mempamerkan artifak daripada pemakaman Cao Cao ini akan dibuka untuk kunjungan awam kira-kira pada tahun 2021, sekitar 2 tahun sahaja lagi dari sekarang. Jadi bagi peminat-peminat sejarah Tiga Kerajaan Cina terutama penggemar watak Cao Cao, boleh sudah masukkan muzium ini ke dalam senarai-tempat-bakal-dikunjungi oleh anda.

RUJUKAN

April Holloway. (27 Mac 2018). Cao Cao Could Not Hide Forever: Remains Finally Confirmed As Chinese Warlord. Ancient Origins.https://www.ancient-origins.net/news-history-archaeology/cao-cao-could-not-hide-forever-remains-finally-confirmed-chinese-warlord-021854

Kristin Hugo. (27 Mac 2018). Archaeologists Discover Ancient Han Dynasty Tomb of Chinese General. News Week.https://www.newsweek.com/ancient-chinese-general-tried-hide-his-tomb-archaeologists-found-it-862341

Laura Zhou. (26 Mac 2018). Archeologists confident they have found body of fabled Chinese warlord Cao Cao. South China Morning Post.https://www.scmp.com/news/china/society/article/2138951/archaeologists-confident-they-have-found-body-fabled-chinese

Phoebe Weston. (28 Mac 2018). Cao Cao is finally found in a 1800-year-old Han Dynasty tomb despite ancient efforts to hide the site. Science Tech.https://www.dailymail.co.uk/sciencetech/article-5554109/Body-fearsome-Chinese-warlord-Cao-Cao-finally-found.html

Xinhuanet. (10 Julai 2019. Feature: Chinese relics of “Three Kingdoms” mesmerize Tokyo visitors.http://www.xinhuanet.com/english/2019-07/10/c_138214351.htm


Cyrus The Great: Penakluk Berjiwa Kemanusian

Apabila berbicara berkenaan hak asasi manusia, pasti akan terlintas di fikiran kita akan deklarasi hak asasi manusia yang menjadi asas kepada kelansungan hak kita dalam kehidupan seharian. Namun seharusnya diketahui, deklarasi hak asasi manusia ini sebenarnya merupakan salah satu usaha yang dilakukan oleh Cyrus The Great, seorang raja Parsi yang hebat dalam sejarah tamadun dunia.

Kisah Cyrus the Great boleh dijumpai melalui banyak sumber sejarah kuno yang bertulis, namun sejarawan berpendapat karya penulisan Herodotus adalah paling banyak dan hampir lengkap menceritakan kisah Cyrus ini. Cyrus lahir pada tahun 580 BC, dan merupakan anak kepada Cambyses I, raja negara Anshan dan Mandane, anak perempuan kepada Astyages iaitu raja negara Media, iaitu satu daerah yang wujud di sebelah barat negara Parsi kuno atau dikenali sebagai negara Iran pada masa kini. Mengikut pengkaji sejarah kuno, negara Media ini wujud sekitar tahun 600 BC sehingga 599 BC. Mengikut cerita sejarah Iran,  Astyages iaitu raja Media sebagai datuk kepada Cyrus sendiri pernah bermimpi bahawa dia akan digulingkan oleh cucunya tersebut dan pernah berusaha membunuh Cyrus sewaktu kecil, namun usahanya menemui kegagalan.

Akhirnya apabila Cyrus meningkat dewasa dan menjadi pemerintah menggantikan bapanya raja Cambyses I, dia telah berjaya menawan Media dan menggulingkan Astyages, seterusnya menjadi raja kepada negara Anshan dan Media ini. Akhirnya Cyrus berjaya menawan dan menyatukan seluruh daerah yang wujud disekitar negara Parsi dan mewujudkan satu empayar Parsi yang pertama di dunia Beliau juga dikatakan berjaya menawan Babylon, Mesopotamia, Judea, Palestine dan Syria serta beberapa daerah di sekitar negara Greek kuno, lantas menjadikan beliau termasuk dalam senarai antara raja dan pemerintah empayar yang berjaya dan hebat di dunia. Cyrus mempunyai pelbagai gelaran, antaranya adalah Cyrus the Great, Cyrus II of Persia, King of Persian Empire, King of Babylon, King of the Land serta King of the Four Corners of the World.

Selain kisah kehebatan beliau menyatukan negara-negara kecil di sekitar Parsi lantas mewujudkan satu empayar Parsi yang besar, beliau juga terkenal sebagai seorang raja yang sangat mementingkan kebajikan tentera dan rakyatnya. Bahkan terdapat juga kisah beliau yang memaafkan dan membebaskan tawanan perang sebaik sahaja memenangi sesuatu peperangan, walaupun baru sahaja tawanan tersebut cuba membunuh beliau sebelum itu. Kisah kebaikan dan ketinggian akhlak serta sifat kemanusiaan beliau tersebut menjadikan Cyrus dihormati dan disayangi rakyat serta disegani musuh-musuhnya. Sifat kemanusiaan beliau inilah yang menjadi titik tolak wujudnya deklarasi hak asasi manusia pertama digelar sebagai Cyrus The Great Cylinder. Setelah memerintah selama 30 tahun, Cyrus akhirnya meninggal dunia pada tahun 530 BC dan dikebumikan di daerah Pasargadae, iaitu sekarang terletak di daerah Shiraz, Iran. Tahta Empayar Parsi telah diwarisi oleh anak beliau iaitu Cambyses II.

Cyrus the Great Cylinder atau ringkasannya dikenali sebagai Cyrus Cylinder merupakan satu dokumen berbentuk silinder yang dibuat daripada tanah liat bersaiz 22.5 sentimeter X 10 sentimeter. Cyrus Cylinder ini dianggarkan mula dibuat pada tahun 539 BC sehingga 530 BC. Silinder tanah liat ini telah diukir dengan tulisan dalam bahasa Akkadian, atau Accadian, iaitu satu bahasa semitik kuno berbentuk cuneiform yang digunapakai secara meluas oleh penduduk di Mesopotamia sejak abad ke 30 BC. Cyrus Cylinder ini mencatatkan tentang kisah sewaktu pemerintahan Cyrus, senarai keluarga pemerintah Cyrus, kesamaan hak berkenaan isu kaum, bahasa dan agama, hak hamba dan tawanan perang serta hak rakyat biasa. Antara contoh isi yang diukir pada Cyrus Cylinder ini menurut terjemahan pakar sejarah adalah seperti berikut:

Bahasa Akkadian:

i-na ki-it-tim ú mi-Š a-ru iŠ-te-ni-‘e-Ši-na-a-tim iluMarduk belu rabu ta-ru-ú niŠ e- Šu ip-Še-e-ti Šá dam-qa-a-ta ù lib-ba-Šú i-Šá-ra ha-di-i Š ip-pa-al-li-is

Terjemahan:

He took them in justice and righteousness. Marduk, the great lord, looked joyously on the caring for his (Cyrus) people, on his pious works and his righteous heart.

(Marduk adalah nama tuhan bagi penduduk Babylon)

Pada tahun 1879, satu kumpulan pakar arkeologi, diketuai oleh Hormuzd Rassam yang telah mendapat biaya Muzium British di London telah berjaya menemui Cyrus Cylinder ini di celah-celah runtuhan kota Babylon. Cyrus Cylinder ini disimpan di Muzium British sehingga kini. Pada tahun 1971, United Nation telah mengisytiharkan Cyrus Cylinder ini sebagai ‘deklarasi hak asasi manusia bertulis yang pertama di dunia’, dan telah diterjemahkan kepada 6 bahasa utama menurut United Nation,  iaitu bahasa Cina, Arab, Inggeris, Perancis, Russia and Sepanyol. Satu replica Cyrus Cylinder ini juga telah dibuat dan diletakkan di pejabat United Nations di New York.

Sememangnya mempelajari dan mengetahui fakta berkenaan sejarah adalah sangat penting kepada kita, untuk kita mengambil iktibar dari maklumat lepas dan diaplikasi kepada masa kini. Seperti penemuan Cyrus Cylinder ini, ia telah menjadi contoh dan asas kepada pembuatan Deklarasi Hak Asasi Manusia moden.


Penemuan Bandar Purba Persis Kota Atlantis?

Atlantis, nama yang sekian lama menjadi kontroversi dalam catatan sejarah dunia. Sejak nama ‘Atlantis’ ditulis oleh ahli falsafah Yunani bernama Plato dalam karyanya berjudul ‘Timaeus and Critias’, ramai sejarahwan, peneroka, serta pemburu harta karun mencari-cari pulau yang mempunyai tamadun paling canggih itu. Kisah tentang tamadun Atlantis oleh Plato ini sangat mengasyikkan sehingga ramai pembaca percaya bahawa tamadun tersebut benar-benar wujud. Tidak mungkin ahli falsafah ini bercerita dongeng kan?

Walau bagaimanapun, kewujudan Atlantis masih samar-samar dan ramai ahli akademik berspekulasi berkenaannya. Majoriti mereka menyatakan bahawa tamadun Atlantis hanyalah sekadar metafora untuk Plato sampaikan suatu pengajaran. Tidak kurang juga ramai ahli akademik beranggapan Atlantis itu adalah tamadun nenek moyang orang Yunani Kuno seperti tamadun Minoan.

Bagi golongan yang masih percaya akan kewujudan Atlantis, banyak lokasi-lokasi yang berpotensi kerana ciri-cirinya seiras dengan ciri-ciri yang terdapat pada Atlantis seperti kepulauan di Laut Mediterranean, utara Eropah, Lautan Atlantik, malah sejauh Asia Tenggara terutamanya Pulau Borneo.

Untuk artikel ini, kita bukan menceritakan tentang kewujudan Atlantis ini. Saya bentangkan tentang suatu lokasi pembentukan geologi di Afrika di mana bentuknya seakan-akan rupa kota Atlantis. Pembentukan geologi itu ialah Struktur Richat!

Sejarah Dan Ciri- Ciri Struktur Richat

Struktur Richat adalah pembentukan formasi batu yang ditemui di negara Mauritania, dikelilingi oleh gurun Sahara dan lokasinya dekat dengan kota Ouadane. Struktur Richat sebenarnya tidak dikenali dunia sehinggalah pada tahun 1960-an di mana NASA melakukan projek penerokaan angkasa bernama Projek Gemini. Para angkasawan dari projek tersebut telah meyaksikan kewujudan Struktur Richat dari orbit Bumi dan menangkap gambarnya. Dari penemuan dari angkasa inilah formasi tersebut diberi nama “Eye of the Sahara” dan “Eye of Africa”.

Rupa Struktur Richat ialah berbentuk kubah setinggi 198 meter. Bentuk kubah itu terdiri dari batu breccia iaitu sejenis batu yang terhasil dari gabungan batu-batuan kecil. Ahli geologi mengklasifikasikan pembentukan kubah ini sebagai pembentukan ‘domed anticline’ yang bermaksud batu-batuan dilipat sehingga membentuk rupa lengkung dan bahagian tengahnya terdiri dari batu-batuan lama. Manakala di dataran tinggi yang mengelilingi lengkungan batu tersebut juga membentuk menjadi lengkungan besar yang kemudiannya terhasilnya ‘mata’ yang dapat dilihat dari angkasa.

Struktur Richat ini begitu besar dengan keluasan 40 kilometer. Jadi, formasi ini amat jelas kelihatan seperti ‘mata Bumi’ dari langit. Walau bagaimanapun, sejarah pembentukan Struktur Richat masih diperdebatkan dalam kalangan ahli geologi.

Teori-Teori Pembentukan Struktur Richat

Para saintis sedang berusaha merungkaikan pembentukan ‘Mata Dari Sahara’ ini dengan membentangkan teori-teori yang berkait dengan aktiviti geologi di benua Afrika. Teori pertama yang dikemukakan ialah teori hempasan oleh meteor. Namun, setelah diteliti keadaan batu-batuan di sekitar formasi itu, tidak ada satu batu pun mempunyai kesan impak dari hempasan meteor.

Teori pertama telah ditolak. Teori seterusnya ialah saintis menyatakan bahawa Struktur Richat dibentuk pada 100 juta tahun dahulu oleh aktiviti volkanik. Di bawah permukaan formasi itu, gumpalan magma atau ‘bilik magma’ muncul menaik ke lapisan kerak Bumi. Dari sinilah wujudnya bentuk kubah Struktur Richat. Kemudian, beribu-ribu tahun kubah tersebut terhakis sehingga membentuk lengkungan seolah-olah cincin, manakala bahagian atas kubah mengeras dan membentuk batu breccia.

Tetapi, sekali lagi teori kedua diketepikan walaupun penjelasannya nampak munasabah. Ini kerana tidak ada satupun aktiviti volkanik di sekeliling Struktur Richat seperti kehadiran gunung berapi atau sebarang pembentukan geologi disebabkan oleh magma. Maka, formasi batu ini tidak terhasil oleh kehadiran magma di bawah permukaan Bumi. Sehingga kini, saintis masih berusaha merungkai pembentukan Struktur Richat.

Benarkah Struktur Richat Ini Ialah Tinggalan Kota Atlantis?

Terdapat sebuah video dari YouTube yang disiarkan oleh saluran Bright Insight. Video tersebut yang dihoskan oleh pengacara bernama Jimmy menyatakan bahawa Struktur Richat sebenarnya tapak di mana wujudnya kota Atlantis yang lagenda. Jimmy menjelaskan terdapat beberapa ciri terhadap Struktur Richat sama dengan ciri-ciri kota Atlantis. Antara ciri-ciri tersebut adalah:

1.Kota Atlantis telah ditenggelamkan pada 11,600 tahun lalu. Tempoh masa tersebut seiring dengan kejadian pencairan glasier besar-besaran sehingga paras air laut di Bumi menaik secara mendadak.

2.Plato menyatakan bahawa kota Atlantis berada di sebuah pulau yang terasing, dikelilingi dengan terusan dan penempatan berbentuk cincin, sama dengan rupa cincin dalam Struktur Richat.

3.Kota Atlantis seluas 127 stadia, bersamaan dengan 23 kilometer. Keluasan kota ini sama dengan keluasan Struktur Richat. Tetapi masalahnya ialah Jimmy mengukur melalui memlalui aplikasi ‘Google Maps’. Jadi ukuran Jimmy tersebut tidak berapa tepat.

4.Di utara Atlantis terdapat gunung yang membayangi kota tersebut, di mana terdapat sungai mengalir dari gunung ke kota itu. Ciri ini sejajar dengan Struktur Richat yang mempunyai sungai mengalir dari lembah.

5.Terdapat kesan kehadiran air di Struktur Richat, seperti mana terdapatnya terusan air mengelilingi kota Atlantis.

Walaupun hujah-hujah dari jimmy ini munasabah, namun ramai golongan termasuklah ahli akademik sendiri bersungguh-sungguh menolak kelima-lima hujah ini. Antara ulasan mereka ialah:

1.Pencairan glasier bermula sekitar 12,900 hingga 11,700 tahun sebelum tenggelamnya Atlantis. Glasier memerlukan masa selama 1,200 tahun untuk mencair dan menaikkan paras air laut Bumi. Manakala tempoh masa kota Atlantis tenggelam cuma sehari saja. Jadi, kedua-dua fakta ini tidak ada pertembungan seperti apa Jimmy dakwakan.

2.Pembentukan cincin dalam Struktur Richat sebenarnya tidak lengkap dan tidak ada sebarang pembinaan terusan menyerupai terusan dalam kota Atlantis.

3.Keluasan sebenar Struktur Richat ialah 40 kilometer saja, berbeza dengan keluasan kota Atlantis yang hanya sebesar 25 kilometer.

4.Lembangan di utara Struktur Richat bukanlah gunung yang Plato nyatakan tentang ciri-ciri kota Atlantis. Tidak ada sebarang pergunungan sekitar Struktur Richat selain gurun.

5.Gurun Sahara terbentuk pada 4.6 juta tahun lalu dan sejak dari tempoh itu tidak pernah sebarang lokasi sekitar gurun ditenggelami oleh air. Tambahan pula, tidak ada sebarang tapak arkeologi di sekitar Struktur Richat yang berkaitan dengan Atlantis.

Dengan kesemua hujah-hujah melawan hujah Jimmy ini, Struktur Richat bukan lokasi yang tepat untuk menemui peninggalan kota Atlantis yang Plato nyatakan. Struktur Richat hanyalah formasi batu yang unik di Gurun Sahara dan masih lagi misteri sejarah pembentukannya.

RUJUKAN:

Johnston, Mark. 21 June 2022. What Do Astronauts, Atlantis, and Africa Share? The Richat Structure! Ancient Origins.

Matton, Guillaume; Jébrak, Michel (2014). “The “eye of Africa” (Richat dome, Mauritania): An isolated Cretaceous alkaline–hydrothermal complex”. Journal of African Earth Sciences.


Bagaimana Agaknya Bentuk Bahasa Melayu Kuno?

Senarai di bawah menunjukkan beberapa perkataan dalam bahasa Melayu Kuno yang masih kita gunakan pada hari ini, berlandaskan prasasti-prasasti berbahasa Melayu Kuno yang terdapat di Alam Melayu. Sebahagiannya seperti prasasti Telaga Batu, prasasti Kedukan Bukit, prasasti Talang Tuwo, dan prasasti Kota Kapur.

Kita dapati bahawa terdapat beberapa perubahan fonetik dalam huruf yang disebutkan pada bahasa Melayu Kuno telah berubah dalam bahasa Melayu Moden. Seperti contoh, huruf “w” (sebut “wa”) pada Melayu Kuno, sebahagiannya bertukar menjadi huruf “b” (sebut “ba”) pada Melayu Moden. Selain daripada itu, huruf vokal pada bahasa Melayu Kuno mempunyai vokal panjang seperti “ā” yang perlu dipanjang suaranya ibarat seperti bahasa Arab yang mengandungi huruf mad dan harakat.

Hal ini menjadikan bahasa Melayu Kuno menjadi unik, yang kini sudah tiada di dalam bahasa Melayu Moden. Barangkali huruf vokal panjang dipengaruhi daripada bahasa Sanskrit pada ketika itu yang sudah meresap ke dalam bahasa Melayu Kuno, sebelum penyerapan bahasa Arab yang merubahkan merubahkan fasa Melayu Kuno kepada Melayu Klasik.

1) dīri
2) jāhat
3) dātu
4) tāhu
5) kasīhan
6) hàri
7) kāyu
8) lāki
9) lāgi
10) wañakña (banyaknya)
11) wini (bini)
12) dalam
13) hidup
14) minum
15) mata
16) huma
17) ñiyur (nyiur; kelapa)
18) -tānam
19) lapas
20) āku
21) wātu (batu)
22) waram (barang)
23) sumpah
24) wulan (bulan)

RUJUKAN:
1) Kullanda, S. (2016) ‘Accentuation in early Malay and Javanese epigraphy’. Journal of Language Relationship 14(1), 59-63.

GAMBAR: Prasasti Kedukan Bukit yang memaparkan Bahasa Melayu Kuno dalam tulisan Pallava

-Pawaka Legendria-


Melebatkan Janggut Boleh Menaikkan Hormon Kejantanan?

Ini bukan iklan produk menaikkan batin ya. Ini ialah artikel tentang kajian yang saintis usahakan untuk rungkaikan perkaitan bulu muka dengan hormon testosterone yang kita kenal dengan nama ‘hormon kejantanan’.

Sebelum masuk kepada topik utama, kita perlu memahami sistem penarikan jantina berbeza dalam dunia haiwan. Misalnya burung merak, untuk menarik perhatian merak betina, merak jantan harus menunjukkan’aset’berharganya iaitu ekor yang memukau pandangan sesiapa jika ekor itu disebarkan bulunya.

Jika ekornya tidak menarik perhatian si merak betina, malang nasib si merak jantan.

Sebenarnya apa yang menyebabkan burung merak berbuat demikian adalah kehadiran ‘isyarat jujur’ atau ‘honest signal’ dalan gen seiring dengan evolusi burung ini. Dari sini wujud kepercayaan tradisi bahawa manusia juga mempunyai isyarat jujur.

Dalam kepercayaan ini, lelaki yang mempunyai misai dan janggut dikatakan sebagai penaik hormon testosterone dan juga meningkatkan keyakinan dominan dan maskulin berbanding lelaki berwajah licin. Di sinilah masyarakat percaya lelaki yang berkumis dan berjambang adalah dominan.

Namun, adakah sains mengiktiraf kepercayaan sebegitu?

Baru-baru ini, sebuah kajian telah diterbitkan dalam jurnal ‘Archives of Sexual Behavior’ mendedahkan bahawa tidak ada hubungan lansung antara bulu muka dengan kenaikkan hormon testosterone dan maskuliniti.

Pengkaji mendapatkan data dari 97 orang peserta yang merupakan pemuda yang aktif. Sebelum memulakan kajian, peserta wajib tidak merokok, minum arak, dan bersenam selama 24 jam. Mereka juga tidak dibenarkan menggosok gigi atau makan dalam 2 jam sebelum kajian bermula. Ini demi mendapatkan sampel saliva atau air liur yang mempunyai paras hormon testosterone yang terkawal.

Pada permulaan kajian, peserta akan ditanyakan soalan tentang umur, tinggi, berat, dan kehadiran bulu muka seperti misai atau janggut. Mereka yang bermisai dan berjanggut ini akan diukur kepanjangan bulunya.

Setelah ambil sampel pertama, peserta kena mengayuh mengunakan alat kayuhan selama 12 minit. Dalam tempoh masa tersebut, peserta ditanyakan 5 soalan berkenaan keyakinan dominan dan maskuliniti bagi melihat respon peserta tentang kenyataan bersifat dominasi seperti ‘saya mengarahkan mereka untuk ikut apa yang saya lakukan’.

Selepas 12 minit, barulah dapatkan sampel saliva kedua untuk mengkaji kenaikkan hormon testosterone. Keputusannya? Kepanjangan bulu muka tidak mempengaruhi kenaikkan hormon testosterone. Tidak ada kesan negatif berkaitan kedua-dua perkara ini.

Kajian pada tahun 2020 juga dilaksanakan berkenaan perkaitan bulu muka dengan keadaan psikologi dominasi manusia namun tidak kaitkan dengan hormon. Keputusannya juga kontradik dengan kepercayaan peningkatan dominasi lelaki dengan mempunyai misai atau janggut.

Kedua-dua kajian saintifik ini membawa kita kepada konklusi yang bertentangan dengan kepercayaan sains disebalik kehadiran bulu muka: misai dan janggut hanyalah ‘perhiasan’ menonjol lelaki, tidak lebih dari itu.

Adalah menjadi kebiasaan bagi pemerhati melihat begitu maskulin terhadap lelaki berkumis atau berjambang ini, kemudian secara tidak sengaja kaitkan dengan hormon testosterone, walaupun sebenarnya ada kalangan lelaki sebegini mempunyai keyakinan atau paras hormon yang rendah.

Seterusnya, kepercayaan ini menjadi budaya yang diamalkan oleh kaum yang lelakinya memelihara misai atau janggut. Walaupun sains telah merungkai sains di sebalik bulu muka, namun ia tidak menghalang kita untuk bermisai atau berjanggut. Nak ikut sunnah nabi atau naikkan kehenseman, dipersilakan pelihara misai atau janggut kalian. Asalkan tidak perlu menyebarkan pseudosains terhadap bulu muka.

Kini, pengkaji yang laksanakan kajian bulu muka ini menggalakkan pengkaji lain untuk mengkaji hal yang sama supaya masyarakat dapat mendedahkan fakta sains yang berkait dengan bulu muka, maskuliniti, dan keyakinan dominan.

RUJUKAN:

Feehly, Conor. 13 November 2021. Is a Lush Beard a Signal of Having More Testosterone? Not So Fast, Says New Study. Science Alert.

Marta Kowal, Piotr Sorokowski, […]Magdalena Nawrat. 21 October 2021. Are Beards Honest Signals of Male Dominance and Testosterone? Archives of Sexual Behavior. Article published by Springer Link.


China Temui Lubang Benam Yang Penuh Dengan Hutan

Baru-baru ini, para saintis China menemui lubang benam gergasi di Leye County, selatan wilayah autoomi Guangxi Zhuang, di mana bahagian dasarnya penuh dengan hutan. Sebelum kita lanjutkan berita yang mengejutkan ini, kita harus mengetahui apakah tu lubang benam atau ‘sinkhole’.

Lubang benam ialah lubang atau takungan tanah semula jadi yang terjadi akibat lapisan tanah yang rapuh telah runtuh. Akibat lapisan tanah yang runtuh kerana tindak balas kimia terhadap mineral batu karbonat yang hadir dalam lapisan tersebut. Biasanya luas lubang ini antara 1 – 600 meter saiz diameter.

Kembali kepada berita lubang benam di China, menurut laman web berita Xinhua, lubang benam yang ditemui itu mempunyai kedalaman 192 meter. Pada 6 Mei lepas, pasukan ahli speleologi (mengkaji gua) dan pendaki gua memasuki lubang tersebut dan apa yang mereka temui adalah sesuatu yang luar biasa.

Mereka menemui hutan kuno yang berketinggian 40 meter bersama 3 buah gua di dasa lubang benam itu. Ketua pasukan bernama George Veni iaitu pengarah eksekutif dari National Cave and Karst Research Institute (NCKRI) di AS terkejut akan kewujudan hutan dalam lubang benam China.

Menurut Chen Lixin iaitu ketua penyelidikan gua dalam lubang benam yang ditemui itu, ketebalan hutan di dasar lubang itu mencecah sehingga ke bahu manusia. Ciri ini biasa ditemui dalam lubang benam lain di mana ia mampu menampung hidupan seperti hutan lain. Maka, Lixin tidak hairan jika menemui spesis haiwan dan tumbuhan baru di dasar lubang.

Penemuan unik di dalam lubang benam China ini menepati dengan gelaran orang China iaitu “tiankeng”. Maksud “tiankeng” dari bahasa Mandarin ialah “lubang syurga” kerana mereka menyangka dasar lubang benam mampu menampung kehidupan.

Walau bagaimanapun, Veni tidak hairan akan pemenuan tersebut kerana menurut beliau apabila ditemuramah oleh Live Science, selatan China kaya dengan topografi jenis ‘karst’ iaitu landskap penuh dengan lubang benam dan gua. Landskap ‘karst’ terjadi akibat terhakisnya lapisan batu oleh air hujan. Air hujan begitu asid dengan kehadiran karbon dioksida, Tibanya air ini ke permukaan lapisan, ia menghakis sehingga lapisan runtuh, menghasilkan begitu banyak lubang benam dan gua.

Tidak banyak landskap ‘karst’ yang serupa seperti selatan China. Landskap ini bergantung kepada keadaan iklim seperti kekerapan hujan asid dan kejadian alam yang lain. Kekadang kita tidak sedar akan penemuan lubang benam di luar landskap selatan China ini kerana saiznya hanya sekitar1 hingga 2 meter saja. Di AS, terdapat 25% kehadiran lubang benam disebabkan olej aktiviti volkanik dan hakisan angin.

Contohnya ialah gua di West Texas, paku-pakis banyak tumbuh di dalam gua tersebut, kemudian kelawar menjadi pembawa kepada benih paku-pakis dalam gua hingga ke Amerika Tengah dan Selatan.

Wilayah autonomi Guangxi Zhuang adalah wilayah yang mana wujud landskap ‘karst’ dalam skala yang besar. Terdapat banyak bentuk ‘karst’ selain lubang benam dan gua, termasuklah jambatan batu dan tiang batu. Sehinggalah wilayah tersebut menjadi tempat eko-perlacongan dan diwartakan sebagai lokasi warisan dunia UNESCO.

RUJUKAN:

Pappas, S. 12 May 2022. A Giant Sinkhole Has Been Discovered in China With Its Very Own Forest. Science Alert.

Huaxia. 7 May 2022. Giant karst sinkhole discovered in China’s Guangxi. Xinhua Net.


CAKNA – Langkah Awal Elak Kejadian Bunuh Diri

Hari demi hari, berita tentang bunuh diri atau cubaan bunuh diri makin kerap kedengaran di dalam negara kita. Di samping kita mempersoal apakah yang membuatkan mereka membunuh diri, pernahkah kita terfikir bagaimana cara yang kita boleh guna untuk membantu mereka? Di sini saya akan berkongsi caranya.

“Carilah mayat aku”

“Aku rasa putus asa”

“Hidup aku ni semakin tidak bermakna”

“Hari ini hari terakhir kita berjumpa”

“Aku dah tak mampu nak tanggung semua bebanan ini”

Ingat, kata-kata begini semua adalah satu ‘red flag’. Ya, ia amaran untuk kita! Jika ada seseorang yang meluahkan perasaan begini pada kita, jangan sesekali abaikan dan biarkan dia keseorangan. Cuma orang yang dipercayai sahaja akan menjadi tempat mereka meluahkan perasaan. Dalam keadaan ini, idea-idea membunuh diri itu datang bertali arus ke dalam kepala mereka.

Mereka juga ketika ini sangat tidak stabil untuk berfikir secara rasional, lebih-lebih lagi dalam hal membuat keputusan. Jika kita anggap luahan mereka itu cuma satu gurauan atau ‘main-main’ dan biarkan mereka tanpa bimbingan, kita sebenarnya sudah meletakkan mereka di dalam keadaan yang amat bahaya. Ya, mereka perlukan kita. Semua luahan keinginan membunuh diri perlu diambil serius. Jangan ambil risiko untuk fikirkan kemungkinan lain kerana ini melibatkan nyawa seseorang.

Tuan-tuan, orang yang normal emosinya tidak sesekali akan bercakap tentang keinginan untuk mati, sama ada kata-kata itu secara ‘direct’ atau ‘indirect’. Apakah orang yang ada keluarga sempurna emosinya tanpa sebab akan luahkan keinginan untuk mati? Tidak. Itu tidak logik.

Di sini saya ingin berkongsi kaedah yang betul untuk membantu mereka.

Ingat 5 huruf ini, C-A-K-N-A

Jangan biarkan mereka atau pesakit keseorangan! Jika mereka sudah nyatakan hasrat untuk mati, anda perlu ambil tahu perubahan emosi mereka dari semasa ke semasa

Rata rata mereka yang mengalami ketidakstabilan emosi atau kecelaruan emosi amat ‘fragile’. Jangan sesekali bandingkan situasi mereka dengan sesiapapun. Jangan marah, hina dan yang paling penting jangan tuduh mereka kurang iman. Di dalam keadaan kecelaruan psikologi begini, orang yang paling warak pun boleh hilang fungsi kewarasan akal dan boleh hilang pertimbangan. Cari kaedah berkomunikasi yang betul, banyak sumber di internet.

Semoga perkongsian ini dapat menambah pengetahuan kita semua tentang kaedah yang betul untuk membantu mereka yang disyaki mengalami kemurungan, ketidakstabilan emosi atau kecelaruan psikologi.


Enam Wajah Yang Memaniskan M*T* Mandatori

Tiada apa boleh dikatakan bagi memelihara imej enam wajah
yang menyiksa Zulfarhan Osman sampai ajal. Pemergian (atau paling tepat sekali,
pemb*n*han) Zulfarhan telah mendukakan seluruh negara, sekaligus menunjukkan
sifat sebenar manusia apabila bertindak di luar batasan. Namun satu perkara
sahaja yang boleh dibuat demi Zulfarhan – keadilan. Enam wajah yang dibenci
Malaysia perlu membela diri. Jika gagal, mereka akan dibawa ke tali g*ntu*g
berdasarkan ketetapan hakim yang bertanggungjawab.

Sekarang cuba bayangkan jika hukuman bagi mereka ialah
penjara seumur hidup atau sampai m*t*. Benar, sakit mengharungi penjara
selamanya memang pedih. Namun setelah beberapa tahun, sudah tentunya banduan
sedemikian sudah boleh belajar senyum dan ketawa. Adakah adil bagi beliau jika pemb*n*h-pemb*n*hnya
mendapat peluang sedemikian pada ketika keluarga Zulfarhan akan bergelinangan
air mata dalam kerinduan pada setiap masa?

Namun berikutlah kesimpulan bagi usaha kerajaan semasa dalam perjuangan untuk menghapuskan hukuman m*t* mandatori. Pertama sekali, haruslah diterangkan terlebih dahulu apa itu m*t* mandatori – “12 daripada 32 seksyen dalam 8 undang-undang persekutuan yang memandatorikan hukuman m*t* bagi sesiapa yang disabitkan kesalahan, walaupun diperakui bermasalah mental.” (Liew Vui Keong, 2018). Bermakna hakim yang bertanggungjawab jika mendapati bersalah perlu menjatuhkan hukuman m*t* mandatori, kecuali kepada perempuan mengandung dan kanak-kanak berusia 18 tahun.

Apabila kerajaan Harapan mengumumkan usaha pemansuhan
hukuman m*t*, jelas sekali berlaku polarisasi dari segi pendapat masyarakat.
Seramai 1,279 banduan (pada tahun 2018) mendapat sinaran baharu untuk bernafas
mungkin termasuk enam orang yang membunuh Zulfarhan Osman. Tentu sekali
keluarga mangsa menentang tetapi pertubuhan-pertubuhan hak asasi manusia
menyokongnya. Antara hujah mereka ialah kes pemb*n*han jatuh setelah Kemboja
dan Thailand memansuhkannya.

Berdasarkan kenyataan Jabatan Perdana Menteri, pemansuhan hukuman m*t* mandatori tidak bermakna tiada lagi hukuman m*t*. Sebaliknya hakim mempunyai kebebasan untuk berbudi bicara (Mohamed Hanipa Maidin, 2019). Hakikat bahawa pihak hakim mempunyai kebebasan untuk berbudi bicara kepada pemb*n*h sudahpun menimbulkan tanda tanya. Tidak sama sekali bermakna integriti kehakiman perlu dipersoalkan. Tetapi hakim juga seorang manusia, dan keputusan mereka tidak pernah maksum. Disebabkan itulah berlakunya pengulangan dalam pelbagai jenis kes. Sudah jadi suatu kebiasaan bagi seorang banduan untuk kembali ke penjara.

Bayangkanlah jika pihak guaman enam pemb*n*h Zulfarhan
berjaya memenangkan hati hakim akan “d*r*h muda” mereka. Pada masa yang sama,
twit Muhammad Akmal Zuhairi Azmal pada 31 Mei 2017 iaitu “heal fast please”
juga boleh dijadikan sandaran tentang “ketidaksengajaannya”. Selain dari itu,
mungkin dalam kalangan mereka mempunyai rekod jenayah bersih sebelum kes.
Malahan mungkin di bangku sekolah lagi mereka tidak pernah mempunyai masalah
disiplin.

Itulah tugas seorang peguam bela apabila anak guamannya
dijamin salah. Jika tidak boleh didapati tidak bersalah, mereka akan pilih
jalan yang paling kurang mudaratnya. Dalam kes ini, apabila wujudnya lubang
untuk bersembunyi atau tingkap untuk meloloskan diri, pihak guaman mampu
meyakinkan hakim pun. Dan akhirnya? Hukuman m*t* berjaya dielakkan, lalu
digantikan pula dengan penjara pada tempoh tertentu (atau selamanya).

Suara hak asasi manusia juga relevan. Kebarangkalian untuk
suatu keputusan didapati ralat sudah pastinya boleh berlaku. Contoh yang paling
baik ialah Amerika Syarikat. Antara 1973-2003, sebanyak 8,466 tertuduh
dijatuhkan hukuman m*t*. Hanya 16% daripada mereka sahaja menjalaninya. Mereka
mempunyai peluang 3:1 untuk mendapatkan hukuman yang lebih ringan. (Baumgartner
& Dietrich, 2015).

Amerika Syarikat juga mempunyai Ricky Jackson, Ronnie
Bridgeman dan Wiley Bridgeman. Ketiga-tiga orang ini dijatuhkan hukuman m*t*
pada 1975 atas jenayah yang tidak dilakukan. Dua tahun kemudian mereka
dijatuhkan semula hukuman untuk dipenjara selamanya. Mereka dibebaskan pada
tahun 2014, selepas 39 tahun menjalani hukuman walaupun tidak bersalah. Dan
mereka memenangi saman berjuta-juta yang semestinya tidak boleh menggantikan
masa terbuang (Shaer, 2017).

Dari perspektif begini, kebebasan hakim sememangnya penting
supaya kejadian sedemikian boleh dielakkan. Namun apa lagi yang boleh disilap
hukum dalam kes Zulfarhan? Jika ingin menghapuskan hukuman m*t* mandatori demi
kebebasan hakim – sekurang-kurangnya biarlah jenayah membunuh dikekalkan
seperti biasa.

Zulfarhan Osman meninggal dunia kerana dib*n*h. Enam wajah
itu perlu membela diri. Jika gagal, mereka perlu dihukum m*t*. Sidang
seterusnya ialah 02 Oktober 2019. Rakyat Malaysia harus bersyukur hukuman m*t*
mandatori masih ada. Namun kesyukuran semata-mata tidak mencukupi. Sebarang
usaha untuk memansuhkan m*t* mandatori bagi jenayah membunuh harus dibanteras…
walaupun 100 tahun akan datang.

Kerana seorang lagi mangsa aniaya belum lagi diadili. Hanya
hukuman m*t* mandatori sahaja yang boleh mengadili jenayah tersebut. Beliau
merupakan seorang bomba yang kami tidak lupa.

RUJUKAN:

Baumgartner, F. and Dietrich, A. (2015). Most death penalty sentences are overturned. Here’s why that matters. [online]

 Washington Post. Available at:
https://www.washingtonpost.com/news/monkey-cage/wp/2015/03/17/most-death-penalty-sentences-are-overturned-heres-why-that-matters/?utm_term=.54a212761898
[Accessed 17 Mar. 2015].

Bharian.com.my.
(2019). Hanya buang perkataan mandatori, bukan hapus
hukuman m*t* – Hanipa. [online] Available
at:
https://www.bharian.com.my/berita/nasional/2019/07/582440/hanya-buang-perkataan-mandatori-bukan-hapus-hukuman-m*t*-hanipa
[Accessed 8 Jul. 2019].

Malaysiakini.
(2018). 6 perkara anda perlu tahu tentang hukuman
m*t*. [online] Available
at: https://www.malaysiakini.com/news/451451 [Accessed 12 Nov. 2018].

Shaer, M. (2017). After 39 Years of Wrongful
Imprisonment, Ricky Jackson Is Finally Free. [online] Smithsonian.
Available at: https://www.smithsonianmag.com/history/years-wrongful-imprisonment-ricky-jackson-finally-free-180961434/
[Accessed Jan. 2017].


Saddam Hussein Ada Senjata Pemusnah Atau Tak?

Kemenangan Joe Biden dalam pilihan raya presiden mengingatkan semua tentang legasi buruk daripada pentadbiran George W. Bush. White House dan Pentagon mungkin merangka strategi menyeluruh bagi operasi Amerika Syarikat di Iraq.

Tetapi pep3r4ngan ini turut mendapat persetujuan daripada Dewan Senat yang pada tahun 2002 dikuasai Parti Demokrat.

Biden pula ketika itu mengetuai sebuah suruhanjaya pecahan Senat yang bertanggungjawab dalam hubungan antarabangsa (Weisbrot, 2020).

Jadi peranan Biden dalam P3r4ng Iraq bukan sekadar undi bersetuju. Beliau mendengar perkongsian daripada saksi. Beliau berpihak kepada golongan saksi yang meminta peralihan kuasa di Iraq seperti Dr Khidir Hamza.

Samuel Berger membentangkan di dewan (yang dipengerusikan Biden) tentang kejahatan Saddam Hussein.

Dan Biden juga mendengari bagaimana Rend Rahim Francke mengatakan bahawa rakyat Iraq sedia menjemput Amerika Syarikat sebagai pembebas.

18 tahun kemudian, Biden memenangi pilihan raya tetapi Iraq pula terkujur bagaikan jasad berjalan dan roh berawangan.

Harus dinyatakan bahawa Saddam bukanlah seorang pemimpin yang baik, jujur dan telus. Sebahagian besar daripada nasib yang menimpa Iraq hari ini berlaku atas kesalahan beliau juga.

P3r4ng Iraq mungkin berjaya menjatuhkan Saddam daripada tampuk pemerintahan. Tetapi seramai 1.2 juta rakyat Iraq tidak dapat menikmati Iraq pasca-Saddam, kerana kehilangan ny4w4 (Beaumont & Walters, 2007).

Lebih ramai lagi yang sengsara dihimpit kemiskinan dan keg4n4san tempatan. Jadi persoalannya – apakah Iraq benar-benar memiliki s3nj4t4 WMD seperti dicanangkan Amerika Syarikat?

Pertama sekali, Iraq benar-benar tidak memiliki apa pun. Ekonominya rosak kerana disekat Amerika Syarikat. Sistem pertahanannya tidak mempunyai sebarang s3nj4t4 yang boleh meng4nc4m sesiapa pun.

Saddam dituduh menjalinkan hubungan sulit dengan al-Q43da… sedangkan kedua-dua pihak berkenaan mempunyai ideologi bercanggahan. Saddam mengamalkan sekularisme, sedangkan al-Q43da pula mengimarahkan Islamisme… bagaikan minyak dan air.

Malah Saddam juga tidak mempunyai sebarang program WMD (Kessler, 2019), membuktikan bahawa P3r4ng Iraq merupakan sebuah kegagalan perisikan yang teruk. Kebenaran ditegakkan selepas Saddam ditangkap pihak berkuasa.

Semasa disoal Biro Penyiasatan Persekutuan (FBI) Amerika Syarikat, Saddam membuat suatu pengakuan tergempar.

Rupa-rupanya pentadbiran Saddam hanya ingin berlagak kuat di mata Iran sahaja (Nasaw, 2009). Iraq tidak memiliki WMD pun, tetapi Saddam berkata ada kerana tidak mahu nampak lemah (Anderson, 2017).

Dan Bush keluar daripada White House tanpa sempat membetulkan kesilapan teruk yang berlaku di Iraq. Tanggungjawab itu dikendalikan Barack Obama, yang dari awal lagi menentang pep3r4ngan (Glauber, 2003).

Jadi bermula tahun 2009, Amerika Syarikat mempunyai pucuk kepimpinan yang mempunyai percanggahan dalam aspirasi Iraq. Obama dan Biden mempunyai dua penelitian berlainan, tetapi berjaya bekerjasama dalam usaha mencapai penyelesaian diperlukan (yang tidak berjaya dicapai).

Apa yang Amerika Syarikat belajar ialah kepahitan, bahawa pep3r4ngan moden susah dihentikan. Obama membawa semangat anti-p3r4ng ke White House.

Tetapi selama lapan tahun dibawah Obama, Amerika Syarikat berp3r4ng (satu-satunya presiden yang berp3r4ng sepanjang masa). Amerika Syarikat tidak dapat keluar daripada Afghanistan dan Iraq.

Kebangkitan Dunia Arab menarik penglibatan White House dan Pentagon di Libya, Somalia, Syria dan Yaman (Parsons & Hennigan, 2017).

Tiada perubahan yang berlaku semasa pentadbiran Trump. Malah sepanjang berkempen, Trump sendiri berkata Amerika Syarikat perlu mengambil minyak Iraq sebagai r4mp4san p3r4ng (Mufson, 2016).

Sebagai presiden pun, hujah tersebut dikukuhkan Trump. Beliau siap membawa cadangan ini (ambil minyak Iraq) untuk dirunding bersama Perdana Menteri Haider al-Abadi (Levin, 2018).

Jadi Iraq sekarang ini meniti masuk ke pentadbiran keempat White House pula. Kali ini Iraq berurusan dengan individu bertanggungjawab dalam Dewan Senat. Kerana inilah peluang bagi Biden untuk menyelesaikan apa dimulakan Amerika Syarikat (yang beliau sendiri mempunyai peranan besar di sebalik tabir).

RUJUKAN:

Anderson, C. (2017, Januari 9). FBI agent who interrogated Saddam Hussein leads airport case. Associated Press.

Beaumont, P., & Walters, J. (2007, September 16). Greenspan admits Iraq was about oil, as (ditapiskan) put at 1.2m. The Guardian.

Glauber, B. (2003, Oktober 3). (ditapiskan) protestors gentler, but passion still burns. Chicago Tribune.

Kessler, G. (2019, Mac 22). The Iraq (ditapiskan) and WMDs: An intelligence failure or White House spin? The Washington Post.

Levin, B. (2016, November 26). Trump twice floated (ditapiskan) Iraq’s oil to Iraq’s prime minister. Vanity Fair.

Mufson, S. (2016, September 9). Trump’s illegal, impossible and ‘beyond goofy’ idea of seizing Iraq’s oil. The Washington Post.

Nasaw, D. (2009, Julai 2). FBI reports describe Saddam Hussein’s reasons for refusing UN inspectors. The Guardian.

Parsons, C., & Hennigan, W.J. (2017, Januari 13). President Obama, who hoped to sow peace, instead led the nation in (ditapiskan). Los Angeles Times.

Weisbrot, M. (2020, Februari 18). Joe Biden championed the Iraq (ditapiskan). Will that come back to haunt him now? The Guardian.


Makruh Menikahi Perempuan Terlalu Cantik

Dalam beberapa kitab fiqh mazhab Syafie, ada dinyatakan fatwa tentang hukum makruh menikahi perempuan yang terlalu cantik.

Zainuddin al-Ma’bari menyatakan di dalam Fathul Mu’in:

(وجميلة) أولى: لخبر: خير النساء من تسر إذا نظرت
“Menikahi wanita yang cantik itu yang lebih utama berdasarkan kepada hadis yang menyatakan bahawa sebaik-baik wanita adalah yang menyenangkanmu jika kamu melihatnya”

Kemudian, al-Bakri al-Dimyati menjelaskan matan ini di dalam I’anah al-Talibin (3/313) seperti berikut:

(قوله: وجميلة) أي بحسب طبعه ولو سوداء عند حجر أو بحسب ذوي الطباع السليمة عند م ر.
وتكره بارعة الجمال لأنها إما أن تزهو، أي تتكبر، لجمالها، أو تمتد الأعين إليها
“yang dimaksudkan dengan wanita cantik adalah cantik menurut pandangan (perspektif) lelaki masing-masing meskipun wanita tersebut berkulit gelap, atau menurut lelaki yang mempunyai tabiat yang baik sepertimana yang dinyatakan oleh imam al-Ramli. Dan makruh hukumnya menikahi wanita yang terlalu cantik sama ada kerana biasanya wanita yang terlalu cantik itu memiliki sifat sombong akan kecantikannya, atau banyak mata lelaki lain yang akan tertarik kepadanya”

Begitu juga dalam kitab muktamad yang lain seperti Tuhfatul Muhtaj (7/189) di mana Ibnu Hajar al-Haitami menyatakan:

نعم تكره ذات الجمال البارع؛ لأنها تزهو به وتتطلع إليها أعين الفجرة
“Benar, dimakruhkan berkahwin dengan wanita yang terlalu cantik kerana wanita tersebut kebiasanya bongkak dengan kecantikannya dan akan menarik perhatian lelaki-lelaki jahat (buaya)”

Begitu juga dalam kitab Asna al-Matalib (3/108) karya Abu Zakariya al-Ansari dan juga Mughni al-Muhtaj (4/207) karya al-Khatib al-Syirbini:

قال الماوردي لكنهم كرهوا ذات الجمال البارع فإنها تزهو بجمالها.
al-Mawardi berkata: Akan tetapi mereka (fuqaha mazhab Syafie) memakruhkan daripada menikahi wanita yang terlalu cantik kerana wanita tersebut bersifat sombong dengan kecantikannya”

Di sini dapat dilihat bahawa fuqaha mazhab Syafie memakruhkan pernikahan dengan wanita yang terlalu cantik kerana dikhuatiri wanita tersebut memilik sifat sombong kerana kecantikannya dan akan menarik perhatian ramai lelaki lain sehinga boleh menyebabkan dirinya menjadi bahan perbualan orang lain sehingga mengakibatkan berlakunya fitnah, lirikan, dan godaan dari lelaki-lelaki yang jahat (buaya).

p/s: lepasni boleh la kot buat alasan “enti makruh untuk ana” :p

[Disclaimer]

Disebabkan ada segelintir yang kurang memahami maksud post ini, berikut adalah penerangannya.

(1) Post ini dan fatwa² yang dinyatakan tidak pernah sama sekali menafikan pensyariatan menikahi/dinikahi wanita kerana 4 perkara dan salah satunya ada faktor kecantikan. Sebab itu pada awal post dinyatakan bahawa dinikahi kerana kecantikan itu lebih awla. Fokus utama post ini juga merujuk kepada wanita yang terlalu cantik, dan bukannya wanita yang cantik. Kerana menikahi wanita yang cantik itu telah dinyatakan pada awal post.

(2) Makruh yang dimaksudkan dalam fatwa tersebut adalah ke atas mana² lelaki yang merasakan apabila dia menikahi wanita yang terlalu cantik itu akan mendatangkan apa² kemudaratan ke atas dirinya, isterinya, dan keluarganya sepertimana yang telah dinyatakan di atas. Akan tetapi, sekiranya lelaki itu yakin bahawa kemudaratan itu tidak akan berlaku, maka dia dibolehkan untuk menikahi wanita itu.

(3) Indikator “terlalu cantik” itu diukur berdasarkan perspektif lelaki yang hendak mengahwininya. Sekiranya dia merasakan bahawa wanita itu terlalu cantik baginya, maka rujuk semula pada no (2) di atas.

Artikel dinaikkan selepas mendapat kebenaran penulis asa, saudara Muḥammad Ḥāzim Aḥmad.


Wanita Ini Lawat Pulau Sentinel Tanpa Dibunuh

Dianggarkan, terdapat lebih 100 suku asli di dunia yang masih tidak dapat dihubungi. Di Papua Barat sahaja, ada 40 suku sedemikian. Di Amazon belahan Peru pula ada 15. Namun antara semua suku yang ada, mungkin suku Sentinel paling tersohor.

Mereka berjumlah sekitar 50-200 orang dan menetap di Pulau Sentinel Utara, berjarak 1,292 km dari bandar Kolkata, India. Populasinya mungkin kecil. Tetapi saiz pulau tersebut sebenarnya besar – dua kali ganda berbanding Kangar (Perlis) dan empat kali ganda berbanding Pulau Perhentian.

Ikutkan, sudah lebih 60,000 tahun juga mereka menghuni situ. Namun hingga kini, suku Sentinel masih menyisihkan diri. Bukan saja dari dunia luar. Tetapi juga dari suku-suku jiran seperti Onge dan Jarawa – sampaikan bahasa mereka tidak lagi difahami oleh dua suku itu.

Kehidupan tradisi masih jadi panutan. Mereka berburu dan memungut hasil hutan menggunakan lembing dan panah. Dengan senjata yang sama itu juga, mereka menghalau kapal-kapal British dan helikopter-helikopter India. Lantaran itu, mereka dilihat sebagai suku gasar.

Pulau Sentinel Utara juga bagaikan Segi Tiga Bermuda – siapa masuk ke sana, memang tidak pulanglah jawabnya. Perkara itu pun bukannya mitos. Ia terbukti (setidaknya) sejak seratus tahun lampau. Tepatnya pada 1896, saat seorang tahanan meloloskan diri dari Pulau Andaman.

Ketika itu, fungsi Pulau Andaman sama saja seperti Australia – ia dijadikan pulau ‘buangan’ oleh British. Ditakdirkan, rakit buatan tahanan tadi terhanyut sampai ke pantai Pulau Sentinel. Apa lagi, dia pun dibunuh. Jasadnya dijumpai dalam keadaan tertusuk panah dan leher terburai. Kisah sama turut menimpa beberapa tahanan lain pada 1899.

Apapun, itu bukanlah sejarah terawal antara British dan Sentinel. Sedekad lebih awal, iaitu pada 1880, Royal Navy ada menghantar sebuah kapal untuk menerokai pulau tersebut. Rombongan itu diketuai oleh Maurice Portman.

Portman sempat tiba di pulau. Sempat berlabuh di pantai. Sempat juga meredahi hutan landai. Sampailah satu ketika dia bertembung dengan 6 orang suku Sentinel – sepasang individu berusia  dan empat orang belia (ada yang kata budak kecil).

Tanpa provokasi, dia dengan selamba menculik enam individu itu lalu bawa mereka ke Port Blair – pangkalan British di Andaman. Di sana, pasangan itu jatuh sakit lalu meninggal dunia. Empat budak itu pula dipulangkan semula bersama sedikit hadiah – konon sebagai cubaan berbaik-baik dengan suku Sentinel.

Sepanjang 1880-an, Portman melawat pulau itu sebanyak tiga kali. Selain maklumat yang tercatat, tiada siapa tahu apa yang benar-benar terjadi.  Cuma yang pasti, suku Sentinel enggan langsung berinteraksi dengan dunia luar. Ini berbeza dengan suku Onge, Jarawa, Shompen, dan Nicobar yang semakin lama semakin menunjukkan sikap mesra.

Justeru, boleh juga kita kata yang Portman adalah antara sebab mengapa suku Sentinel ‘menutup pintu’ – walau bagi Portman sendiri, tindakannya mungkin dilihat wajar sebagai susulan terhadap insiden 1867. Di mana, anak-anak Nineveh (kapal dagang India) diserang saat terdampar tiga hari di pulau itu. Kejadian itu memang benar berlaku, tetapi tiada siapa pun terbunuh. Jadi, pendekatan keras Portman sebenarnya hanya memburukkan lagi hubungan.

Apapun selepas tamat Perang Dunia Kedua, ehwal Kepulauan Andaman diambil-alih oleh India. Berbanding British, sikap India lebih diplomatik dan bertoleransi. Mereka siap mewartakan enam suku Andaman sebagai ‘suku jagaan’ dan pulau kediaman mereka sebagai ‘kawasan simpan. Radius 3 batu dari pulau juga diisytihar sebagai zon larangan.

Semenjak itu, India kerap menghantar ahli antropologi ke sana – sebagai usaha bermesra dengan suku Sentinel. Namun, semua berakhir gagal. Pada 1974 misalnya, India meluluskan penggambaran sebuah dokumentari berjudul Man in Search of Man terbitan National Geographic. Ia tentang usaha ahli antropologi mendekati suku-suku asli di Andaman.

Sambutan yang diterima memang pelbagai. Bersama suku Jarawa, mereka dapat berhibur dan tari-menari. Tetapi tiba saja di pantai Sentinel, habis peha pengarah ‘dibaham’ anak panah sepanjang 8-kaki. Penggambaran lantas dibatalkan.

Hadiah yang mereka bawa pula sekadar ditinggalkan di bahagian pantai yang selamat. Ia berupa babi hidup, kelapa, anak patung, dan alatan dapur keluli. Ketika beransur pergi, mereka sempat melihat suku Sentinel menikam dan menanam babi dan anak patung tersebut, sebelum membawa pulang yang lain.

Insiden tersebut bukanlah yang terakhir. Pasca tsunami tahun 2004, kerajaan India menghantar helikopter untuk meninjau situasi suku berkenaan. Namun, kehadiran mereka mengundang kemarahan. Panah demi panah dilepaskan, cuma mujur tiada yang terkorban.

Kematian bagaimana pun berlaku dua tahun kemudian – melibatkan dua orang nelayan yang terhanyut ketika sedang menangkap ikan secara haram. Juga pada empat tahun lalu, ketika seorang mubaligh Kristian dari Amerika melawat pulau itu tanpa izin.

Berita sebegini menjadikan naratif ‘suku Sentinel sebagai primitif dan ganas’ semakin sensasi. Sampai-sampai, ia menenggelami kenyataan ahli antropologi sendiri, yang menyifatkan mereka sebagai “lebih bertamadun (dari segi sosial) berbanding sebilangan lelaki di negara maju.”

Kenyataan tersebut bukan terbit dari bibir sembarangan. Ia dituturkan oleh Madhumala Chattopadhyay (lahir 1961), antropologis yang menghabiskan enam tahun bersama suku-suku asli di Andaman – termasuk suku Sentinel.

Sepanjang enam tahun itu, sekali pun dia tidak pernah diganggu. Dia disenangi dan dihormati. Justeru, dia menjadi satu-satunya individu yang berjaya menjalin interaksi mesra dengan suku Sentinel (dan suku-suku lain).

Lawatnnya ke pulau itu berlaku pada tahun 1991. Yakni, dua tahun selepas Madhumala mula bertugas di Anthropological Survey of India (AnSI). Ketika itu, India memang melarang wanita dari membuat kajian lapangan.

Namun disebabkan keputusan akademik dan tesis PhD yang cemerlang, Madhumala dikecualikan. Itu pun setelah dia dan ibunya bersetuju untuk tidak menuntut sebarang pampasan andai berlaku kemalangan.

Pasukannya diberangkatkan pada pagi 4 Januari dengan menaiki MV Tarmugli. Mereka terdiri dari 13 orang – S. Awaradi (pengarah badan kebajikan), Dr. Arun Mullick (pegawai perubatan), Madhumala (ketua penyelidik), dan kru-kru sokongan.

Sebaik wajah pantai kelihatan, mereka disambut empat lelaki bersenjatakan busur. Memang enam bulan lalu ada insiden yang berlaku. Jadi, kali ini mereka cuba bertindak lebih berhati-hati. Kapal disauhkan jauh.

Mereka hampiri pantai dengan menaiki perahu. Itu pun masih menjaga jarak – tidak terlalu dekat. Dalam jarak yang selamat, Madhumala kemudian menghanyutkan buah-buah kelapa yang dibawa. Ini sebagai isyarat bahawa kedatangan mereka bertujuan aman, dan kelapa-kelapa itu adalah hadiah.

Lantas, sebiji demi sebiji diturunkan. Sampailah berlaku reaksi yang tidak dijangka. Empat lelaki tadi menurunkan senjata. Lalu mereka turun ke pantai dan mengutip kelapa-kelapa yang dihanyutkan. Tindakan itu diikuti beberapa lelaki lain, sambil kaum wanita dan kanak-kanak memerhati dari pantai.

Jumlah mereka makin ramai. Menjelang tengahari, kelapa yang dibawa mula habis. Jadi, Madhumala pun kembali ke MV Tarmugli untuk ambil lagi kelapa sambil makan tengahari. Jam 2 petang, interaksi sama diulangi.

Cuma kali ini, suku Sentinel lebih berani. Mereka siap bertempik-sorak dengan laungan, “Nariyali jaba jaba” (bermaksud “lagi, lagi, bagi lagi kelapa”). Malah ada seorang dari mereka yang menghampiri perahu dan menyentuhnya dengan tangan. Ramai kemudian ikut berbuat demikian.

Namun dalam momen sebegitu, ada seorang lelaki berdiri di pantai. Tangannya mencapai busur lalu dihalakan pada perahu. Entah mengapa dia bertindak begitu. Cuak juga semua kru dibuatnya. Tetapi Madhumala kekal bertenang.

Dia cuba beri isyarat mengajak lelaki itu supaya mendekat, namun tidak berjaya. Anak panah tetap dilepaskan. Cuma mujur ia tidak mengenai sasaran. Sebabnya, lelaki itu ditolak seorang perempuan yang lantas memarahinya dan menyuruhnya untuk turun ke pantai. Lelaki itu akur, lalu turut serta mengutip kelapa.

Keadaan tersebut lantas dimanfaatkan oleh Madhumala. Baginya, suku Sentinel sudah selesa dengan kehadiran pasukannya. Jadi, dia pun turun dari perahu dan naik ke pantai. Kelapa tidak lagi dihanyutkan, tetapi diserah dengan tangan.

Justeru untuk kali pertama dalam sejarah, Madhumala berjaya menapakkan kaki di pantai Sentinel, bersemuka dengan penduduknya, dan menyerahkan hadiah dengan tangan tanpa disambut senjata. Apa yang menjadi faktor pengubah pada hari itu ialah Madhumala sendiri.

Sebelum itu memang pernah berlaku interaksi yang hampir serupa, dilakukan oleh Triloknath Pandit pada 1967. Pandit berjaya melawat Pulau Sentinel dan menyerahkan hadiah sambil diiringi oleh suku Onge. Namun tidak seperti Madhumala, Pandit gagal memujuk suku Sentinel untuk menurunkan senjata.

Dalam lawatan Madhumala, dia bukan saja menjadi wanita pertama yang mengunjungi pulau itu. Malah, dia sendiri yang berinteraksi dalam bahasa tempatan – hasil dari kajiannya ke atas suku-suku jiran.

Memang Madhumala tidak dibawa ke kawasan petempatan, seperti yang berlaku semasa dia bersama suku Jarawa. Tetapi setidak-tidaknya, dia berpeluang untuk beramah-mesra dengan suku Sentinel – satu perkara yang gagal dilakukan oleh sesiapa pun.

Kunjungan berikutnya pada 21 Februari turut menerima sambutan baik. Mereka dengan selamba menaiki perahu untuk ambil kelapa. Ada yang siap terambil senapang yang dibawa. Dalam lawatan itu, tiada panah diangkat mahupun dilepaskan.

Namun, Madhumala menyedari ada beberapa ahli suku yang tiada. Jadi sebaik pulang, dia meminta tinjauan udara dilakukan. Hasil mendapati beberapa pemuda suku meninggal dunia atas sebab yang tidak diketahui. Madhumala menyimpulkan yang mereka diserang penyakit.

Jadi, kerajaan memutuskan untuk hentikan sebarang lawatan. Mereka siap keluarkan kenyataan, “Suku Sentinel mampu sihat dan mandiri tanpa campur tangan moden. Justeru, penting untuk kita tidak ganggu kehidupan mereka.”

Kenyataan itu turut dipersetujui Madhumala dan ramai ahli antropologi lain. Madhumala sendiri sejak itu tidak lagi mengunjungi Pulau Sentinel. Dia hanya berkhidmat dalam Kementerian Keadilan dan Pemberdayaan Sosial – setelah menolak tawaran sebagai ketua penyelidik di beberapa universiti tersohor kerana mahu menjaga ibu dan adik-beradiknya.

Mengulas tentang tragedi yang menimpa John Chau, mubaligh Amerika pada 2018, Madhumala hanya berpesan, “Saya tak menghalang interaksi dilakukan dengan suku-suku tersebut atas tujuan saintifik dan penghuluran bantuan kecemasan. Cuma, ia perlu dijalankan mengikut protokol dan di bawah pemantauan kerajaan.”

Dia juga berpendapat, suku-suku seperti Sentinel tidak perlu diganggu dan ditamadunkan. Mereka sudah ada tradisi sebagai solusi. Mereka juga ada animisme sebagai agama. Alam lebih terpelihara di tangan mereka.

RUJUKAN

Hunter-Bailey, Liam. (2021, 5 January). The Remote Tribe We Still Haven’t Been Able to Contact. History of Yesterday.

Prasad, Blessy Mather. (2021, 6 March). Why the first person to establish friendly contact with the Sentinelese believes that we mustn’t try to civilise them. Edex Live.

Ratnam, Dahmini. (2018, 4 December). The woman who made ‘friendly contact’ with Andaman’s Sentinelese. Hindustan Times.

Sengupta, Sudipto. (2018, 29 November). Madhumala Chattopadhyay, the woman who made the Sentinelese put their arrows down. The Print.

Zakeer, Fehmida. (2018, 7 December). Meet the first woman to contact one of the world’s most isolated tribes. National Geographic.


Kemarau Mendedahkan Kota Bersejarah Iraq Yang Tenggelam

Apa yang terjadi pada Iraq adalah satu musibah sangat besar. Negara ini sangat kaya dengan sejarah. Kalau bukan kerana semua kegilaan yang melanda, mungkin semua nilai sejarah Iraq disajikan untuk santapan ilmu. Tetapi malang seribu malang, perang telah mengakhiri keperluan Iraq untuk serabut pasal sejarah. Setiap hari cuma hidup, hidup dan hidup. Jadi mereka tidak tahu banyak benda tentang negara sendiri – terutamanya pasal kota prasejarah yang tenggelam di Sungai Tigris. Umumnya, Iraq menjadi sebahagian daripada Fertile Crescent, zon tanah amat subur yang membangunkan tamadun-tamadun hebat.

Fertile Crescent ini juga direzekikan bekalan air sangat banyak daripada Sungai Tigris dan Sungai Eufrat. Dua sungai besar ini melintasi Iraq sebelum melimpah ke Selat Parsi. Untuk perbincangan ini, kita fokus pada Sungai Tigris yang – tanpa disangka – menyembunyikan sesuatu selama ini. Tidak terlintas dalam fikiran saintis yang berdirinya sebuah bandar berhampiran dengan Tigris.

Namun tahun lalu, Iraq dilanda kemarau agak panjang. Cuaca sangat panas menurunkan paras air sungai di Tigris. Seinci demi seinci, parasnya turun – sampailah terdedah sebuah kota prasejarah berusia 3,400 tahun.

Kerajaan Mitanni Yang Jarang Didengari

Percaturan politik pada zaman dulu tidak sama untuk dibandingkan dengan hari ini. Malah kitaran setiap 1,000 tahun pun menunjukkan permainan penguasa yang berbeza. Sekitar tahun 1600 S.M., ada sebuah kerajaan membangun di bumi Iraq. Kerajaan ini Bernama Mitanni atau Hani-Rabbat, dengan rakyat yang bertutur dalam bahasa Hurrian, Akkadian dan Amorite. Kerajaan ini berputik daripada benih Empayar Assyria dan dalam masa sekejap, ia menjadi kuasa rantau. Datangnya daripada Assyria – terbubarnya pun kerana Assyria juga. Cakap dalam beberapa ayat memang nampak kerajaan biasa. Walau bagaimanapun, kerajaan ini hidup selama 340 tahun.

Dalam tempoh 340 tahun inilah kerajaan Mitanni membina sebuah kota di utara Mesopotamia. Kota ini sekarang dipanggil Kemune, sebuah pusat bandar sangat penting dalam sempadan Mitanni (Rosa-Aquino, 2022). Kemune sebenarnya ditemui pada tahun 2018. Tetapi itu hanya satu bahagian sahaja – hanya tinggalan sebuah istana yang disangka tunggal. Turunnya paras Sungai Tigris mendedahkan sangkaan mereka salah. Ada istana; ada bandar. Dan saintis Jerman dan Kurdi mendapati Kemune adalah sebuah “kota penyeberangan”. Pada zaman dulu, kena ada sebuah kota untuk menguruskan penyeberangan sungai. Kota sebegini menjadi titik penting dalam peta Mesopotamia semasa zaman pemerintahan Mitanni.

Jatuhnya Titik Penyeberangan Antara Tebing

Saintis yang terlibat dalam penyelidikan ini adalah Dr. Hasan Ahmed dan Dr. Ivana Puljiz, dua sarjana hebat yang sangat arif tentang ekonomi, politik dan sejarah Kemune. Dan mereka sangat tahu punca kejatuhan Kemune, yang berlaku sekitar 1350 S.M. (Titolo, 2021). Pada zaman itu, ada sebuah gempa besar yang membelah bumi Mesopotamia. Habis runtuh benteng dan dinding kota Kemune yang tenggelam di sebalik air dan debu sebelum ditemui semula zaman ini.

Kemarau yang berlaku memberikan anugerah tidak terjangka untuk saintis. Mereka dengan cepat mengeluarkan lebih daripada 100 batu bersurat daripada zaman pemerintahan Kemune. Mereka berharap batu-batu bersurat ini akan ada kisah-kisah penting tentang macam mana kerajaan Mitanni berubah. Untuk melanjutkan tempoh penyelidikan, mereka mengupah ramai untuk bina parit supaya air dapat lalu tanpa menenggelamkan tinggalan Kemune.

Namun itulah – parit takkan boleh menahan air di Tigris. Pembinaan ini ibaratkan sia-sia apabila Kemune kembali tenggelam selepas kemarau berakhir (Pester, 2022). Peluang yang ada sudah pergi buat masa ini. Mereka ada peluang sebenarnya untuk kaji pasal Kemune. Mereka cuba perlu kurangkan air dengan cara menggerakkan laluan antara empangan. Situ ada sebuah empangan iaitu Empangan Mosul. Cuma macam mana dengan rakyat Iraq? Tanpa air siapa pun takkan boleh hidup. Maka berbalik pada pembukaan rencana:

“Apa yang terjadi pada Iraq adalah satu musibah sangat besar. Negara ini sangat kaya dengan sejarah. Kalau bukan kerana semua kegilaan yang melanda, mungkin semua nilai sejarah Iraq disajikan untuk santapan ilmu. Tetapi malang seribu malang, perang telah mengakhiri keperluan Iraq untuk serabut pasal sejarah.”

RUJUKAN:

Pester, P. (2022, Jun 2). Ancient Bronze Age city reemerges from Iraq river after extreme drought. Live Science.

Rosa-Aquino, P. (2022, Jun 3). Iraq’s extreme drought reveals a 3,400-year-old city. Business Insider.

Titolo, A. (2021). Use of Time-Series NDWI to Monitor Emerging Archaeological Sites: Case Studies from Iraqi Artificial Reservoirs. Remote Sensing. 13 (4): 786.


Gajah Digunakan Dalam Hukuman Mati

Apabila menyentuh tentang cara bagaimana hukuman mati itu dilaksanakan, sudah pasti kita akan terbayangkan pesalah itu dihukum gantung, dipancung, diberikan suntikan maut, dan pelbagai lagi hukuman lain.

Tetapi tahukah anda pada zaman dahulu, gajah yang kita kenali sebagai “gentle giant”, juga pernah digunakan sebagai instrumen atau ‘alat’ di dalam perlaksanaan hukuman mati kepada pesalah atau penjenayah.

Mengenali & Kelebihan Gajah

Umum semua tahu bahawa haiwan yang kita kenali sebagai gajah ini, merupakan sejenis haiwan memiliki saiz yang sangat besar.

Jika di lautan, ikan Paus Biru (Blue Whale) itu dikenali sebagai ‘Raja Lautan’, jadi tidak menjadi satu kesalahan apabila mengatakan bahawa gajah ini ‘Raja Daratan’ kerana ia adalah hidupan darat yang terberat di muka bumi ini.

Terdapat 3 spesies gajah utama yang berbeza di dunia dan ia adalah seperti berikut:

– Gajah “Bush” Afrika (Loxodanta africana)– Gajah “Forest” Afrika (Loxodanta cyclotis)– Gajah Asia (Elephas maximus)

* Gajah Pygmy Borneo (Elephas maximus borneensis) yang menetap di Borneo adalah subspesies kepada gajah Asia.

Selain daripada memiliki saiz yang besar dan sangat kuat, gajah turut mempunyai ciri-ciri seperti berikut:

– Mudah untuk dilatih– Memahami arahan.– Antara haiwan yang bijak.– Mempunyai ingatan yang baik.

Anda juga perlu tahu bahawa, sesetengah tamadun atau budaya itu menganggap gajah ini sebagai haiwan yang suci, menyebabkan ia disanjung tinggi.

Kegunaan Gajah Dalam Sejarah

Tamadun purba dahulu diketahui menggunakan kekuatan yang dimiliki oleh gajah untuk tujuan peperangan. Sama ada bagi menakluk negara lain, atau untuk mempertahankan wilayah mereka sendiri daripada ancaman musuh.

Contoh untuk situasi peperangan ini adalah semasa kempen penaklukan ketenteraan yang dijalankan oleh Hannibal pada tahun 218 SM. Ketumbukan tentera Hannibal turut terdiri daripada 34 ekor gajah Afrika. Selain itu, kerajaan Ayutthaya turut menggunakan gajah perang yang dipakaikan perisai besi untuk menjaga dan memperluaskan empayar mereka.

Seterusnya, gajah turut digunakan untuk mengangkut atau menarik batu-batan yang besar dan berat di dalam pelbagai projek pembinaan infrastuktur dan monumen terdahulu.

Contoh terbaik adalah semasa pembinaan Angkor Wat oleh Jayavarman II, pada kurun ke-12 dahulu. Selain daripada kepakaran ribuan artisan dan tenaga yang dikerahkan daripada hamba manusia, gajah merupakan ‘tulang belakang’ dalam pembinaan monumen ini.

Contoh yang disertakan bersama, sudah tentu membuktikan bahawa gajah ini sangat berguna kepada manusia serta boleh dikatakan versatil dan sesuai untuk digunakan di dalam apa jua situasi. Ini termasuklah sebagai ‘alat’ dalam perlaksanaan hukuman mati.

Mengapa gajah digunakan?

Terdapat beberapa faktor yang menyumbang kepada mengapa gajah itu digunakan di dalam perlaksanaan hukuman mati.

Salah satunya adalah faktor fizikal yang dimiliki gajah. Oleh kerana gajah itu besar, berat dan kuat, ia digunakan untuk memijak serta mematahkan tulang-belulang pesalah dan penjenayah yang dikenakan hukuman.

Selain daripada anggota tentera musuh yang ditangkap, orang awam atau penjenayah yang tertangkap melakukan pelbagai kesalahan berat seperti merompak, cubaan memberontak, serta kesalahan mengelak cukai juga turut dikenakan hukuman mati menggunakan gajah.

Selain daripada gajah, haiwan liar lain seperti ular, singa, harimau, buaya dan sebagainya juga digunakan di dalam perlaksanaan hukuman mati. Tetapi, gajah juga menjadi pilihan utama pemerintah atas sebab-sebab seperti berikut:

Tidak seperti haiwan liar, gajah ini merupakan haiwan yang sangat bijak. Ia mudah dilatih dan mematuhi arahan yang diberikan. Justeru itu, gajah telah digunakan oleh kerana ia dapat diberikan arahan untuk memijak, menyeksa dan membunuh seseorang pesalah itu secara perlahan-lahan.

Sebagai contoh, gajah akan diberikan arahan untuk menyiksa dengan memijak anggota badan seperti kaki dan tangan terlebih dahulu, sebelum membunuh pesalah dengan memijak kepala sehingga hancur tengkorak individu ‘malang’ itu.

Contoh Hukuman Mati Menggunakan Gajah

Perlaksanaan hukuman mati menggunakan haiwan gajah ini merupakan suatu kebiasaan di negara Asia serta Asia Tenggara, terutama sekali di negara India. Hukuman ini dikenali serta digelar masyarakat tempatan sebagai “Gunga rao”, dan ia telah dilaksanakan semenjak Zaman Pertengahan lagi.

Hukuman mati menggunakan gajah ini terus popular dan banyak dilaksanakan menjelang kurun ke-19. Namun selepas penjajahan dan campur tangan British dalam pemerintahan India, penggunaan gajah dalam hukuman mati semakin menurun dan akhirnya tidak lagi dilaksanakan.

Menurut pemerhatian dan pengakuan seorang perantau dari Perancis iaitu Francois Bernier, beliau menyaksikan sendiri perlaksanaan hukuman mati menggunakan gajah itu di bandar Delhi, semasa pemerintahan Mughal dahulu.

Menurut warga Perancis itu lagi, gajah yang digunakan tersebut telah dilatih untuk mengerat tubuh badan pesalah menggunakan pedang atau besi tajam yang dipasangkan pada gading gajah tersebut.

Manakala di negara Sri Lanka, sedikit variasi atau perubahan telah dibuat dari segi cara hukuman itu dilaksanakan. Tidak menggunakan pedang atau besi tajam untuk mengerat tubuh pesalah, pemerintah Sri Lanka bertindak memasangkan duri-duri tajam pada bahagian hujung gading gajah itu. Gajah itu kemudian diarahkan untuk merodok perut pesalah. Selepas itu, apabila gajah diundurkan ke belakang, keluar lah organ-organ dalaman pesalah dengan setiap langkah yang diambil.

Di Siam, (kini Thailand) pula, gajah telah dilatih menggunakan belalainya untuk membaling pesalah itu ke udara bagai kain buruk, sebelum memijak pesalah itu sampai mati. Di Kerajaan Cochinchina (Vietnam Selatan), gajah akan diarahkan untuk berlari dan melanggar sebelum memijak penjenayah yang diikat pada sebatang kayu.

Akhir sekali

Gajah adalah haiwan yang berperanan penting di dalam sejarah dan membantu membentuk tamadun dan budaya manusia.

Fakta bahawa gajah itu dapat dilatih dan diberi arahan oleh pemerintah, seakan menjadi ‘pertunjukan’ terhadap kuasa yang dimiliki oleh pemerintah dalam mengawal ‘kuasa alam’ serta amaran keras kepada penjenayah. Kemudian, perlaksanaan hukuman mati secara terbuka ini adalah sangat menakutkan dan ngeri untuk disaksikan.

Kalaulah di zaman moden ini gajah masih digunakan untuk melaksanakan hukuman mati kepada penjenayah, sudah tentu mereka akan berasa takut dan gentar.

Rujukan:

Marie R, 2014. Execution by Elephant: Ancient Capital Punishment in India. http://www.weirdasianews.com/2014/08/31/execution-elephant-ancient-capital-punishment-india

Panji Samodro, 2013. Death Penalty Executions Conducted by Elephant. https://medium.com/unique-and-culture/death-penalty-executions-conducted-by-elephant-54d851a081d1

Pegg, D., 2011. 25 of Humanity’s Most Brutal Methods of Execution. https://list25.com/25-of-humanitys-most-brutal-methods-of-execution


Kem Manusia Prasejarah Ditemui Di Kawasan Kediaman Puteri Diana

Siapa sangka kediaman megah Althorp House milik keluarga Puteri Diana di London rupanya di bawah terkandung sebuah tapak kem Neanderthal manusia prasejarah.

Hal ini pertama kali dikesan semasa sepasukan Ahli Arkeologi sedang giat menjalankan ekskavasi pada sebuah tapak perkampungan yang dipercayai wujud semasa zaman abad pertengahan, mereka menemui kepingan cengkerang yang tidak jauh dari kem Neanderthal tertua sekurang-kurangnya 40,000 tahun.

Dari Kem Neanderthal > Kampung Olletorp  > Althorp House

Telegraph melaporkan bahawa ahli arkeologi berharap dapat menemukan lokasi perkampungan Olletorp abad pertengahan yang telah ditinggalkan berikutan wabak Black Death yang dahsyat melanda pada abad ke-14.

Penyelidik mengikuti firasat mendiang John Spencer, ayah kepada Puteri Diana yang mempercayai tapak perkampungan tersebut terletak 1000 meter (914 meter) dari arah

sebelah barat kediaman milik keluarga bangsawan ini, iaitu rumah Althorp tersergam indah yang dibina pada tahun 1688.

Catatan mengenai Olletorp muncul dalam Domesday Book, manuskrip “Great Survey” pada tahun 1086.

Perkampungan Olletorp telah lenyap pada saat nenek-moyang Lady Diana membeli tanah harta pusaka pada tahun 1508. Ia telah menjadi harta keluarga Spencer sejak itu.

Ahli arkeologi dari Institut Arkeologi Digital (IDA) telah meninjau rumah zaman kanak-kanak Puteri Diana itu sejak setahun yang lalu. Pasukan ini menggali lubang dan parit, menggunakan teknologi radar yang menembusi tanah dan mengambil lebih dari seratus sampel dari tapak ini.

Zaman Neanderthal Di Kawasan Tanah Althorp

Pengarah Eksekutif IDA, Roger Michel menyatakan bahawa mereka telah menemui bukti mengenai penempatan manusia prasejarah zaman Palaeolitik (3,3 juta hingga 11,650 tahun lalu) yang mungkin merupakan kawasan penempatan bagi sekumpulan Neanderthal.

Penemuan karbon dari cengkerang laut yang diukir dari tapak ini menunjukkan bahawa berusia fosil ini sekurang-kurangnya 40,000 tahun. Ini menjadikannya salah satu penempatan tertua yang terdapat di Britain setakat ini.

Berdasarkan hasil dari proses radiocarbon dating, kawasan kediaman Althorp yang megah itu rupanya pernah menjadi penempatan bagi Neanderthal 40,000 tahun yang lalu.

Neanderthal diketahui berada di Britain seawal 400,000 tahun yang lalu. Terdapat bukti arkeologi menunjukkan bahawa ketika glasier( sungai ais yang bergerak perlahan dan

bersaiz besar) bergantian antara zaman ais, kumpulan Neanderthal kembali ke Britain sekitar 30,000 hingga 50,000 tahun yang lalu.

Kira-kira 40,000 tahun yang lalu, manusia moden(Homo-Sapiens) pertama kali menjejakkan kaki di Britain.

Oleh itu, penemuan tapak prasejarah di Althorp bermula pada masa ketika Britain menjadi rumah bagi dua spesis manusia berlainan dikala kewujudan Neanderthal mengalami kepupusan.

Serpihan cengkeramg laut dijumpai menunjukkan ia adalah tapak pembuatan alat Palaeolitik. Penyelidik tidak menyangka cengkerang itu akan menjadi sisa makanan Neanderthal kerana lokasi Althorp yang berjauhan dengan laut.

Neanderthal di Britain

Britain terkenal sebagai penempatan bagi empat spesis manusia prasejarah yang berlainan, termasuklah Neanderthal dan Homo-Sapiens.

Tapak Neanderthal dijumpai di Britain sekitar 400,000 tahun hingga 30,000 tahun yang lalu.

Awalnya, antara 180,000 tahun dan 50,000 tahun yang lalu tidak ada bukti wujud penempatan Neanderthal di Britain, walaupun mereka dapat ditemui di tempat lain di Eropah pada masa itu sehinggalah penemuan baru-baru di Alhtorp dibuktikan keberadaan mereka.

Bagaimanapun dengan penemuan ini bukanlah penutup akhir bagi kajian mengenai Olletorp, Tinjauan geofizik mendedahkan lebih banyak penemuan menarik yang memerlukan penerokaan selanjutnya.